KEMALANGAN LIMA RENTUNG: PEMANDU TRELER MILIKI SEMBILAN REKOD KESALAHAN JPJ

KUALA KANGSAR: Pemandu treler membawa muatan besi yang ditahan berhubung kemalangan melibatkan lima mangsa rentung di Lebuhraya Utara Selatan Rabu lepas, mempunyai sembilan rekod kesalahan Jabatan Pengangkutan Jalan (JPJ).

Ibu Pejabat JPJ dalam kenyataan hari ini berkata hasil semakan dalam sistem mySIKAP JPJ mendapati rekod kesalahan itu, dengan 12 mata demerit di bawah Sistem Pemberian Mata Demerit Kesalahan Jalan Raya (KEJARA), akan memberi kesan kepada penggantungan atau pembatalan lesen memandu.

Menurut kenyataan itu, siasatan di bawah audit Tataamalan Industri Keselamatan dan Kesihatan Pekerjaan Bagi Aktiviti Pengangkutan Jalan 2010 (ICOP) bersama Agensi Pengangkutan Awam Darat (APAD) sedang dilaksanakan untuk menentukan tindakan undang-undang yang boleh diambil.

“Sekiranya hasil siasatan daripada ICOP mendapati pemandu dan pengendali gagal mematuhi syarat dan permit perkhidmatan oleh APAD dan JPJ, permit dan lesen pengendali boleh digantung atau dibatalkan berdasarkan peruntukan di bawah Akta Pengangkutan Awam Darat 2010.

“Tindakan penggantungan lesen memandu boleh diambil oleh JPJ berdasarkan peruntukan di bawah Akta Pengangkutan Jalan (APJ) 1987 sekiranya pemandu dituduh di mahkamah,” menurut kenyataan itu.

Siasatan polis juga akan menentukan sabitan kesalahan terhadap pemandu terbabit di bawah Seksyen 41(1) Akta 333 APJ, selain hilang kelayakan daripada memegang atau mendapatkan lesen memandu selama tempoh yang ditentukan mahkamah, menurut kenyataan itu.

“JPJ memandang serius insiden yang berlaku dan tidak akan berkompromi dengan sebarang ketidakpatuhan mana-mana pengendali kenderaan perdagangan di negara ini,” menurut kenyataan itu.

Polis menahan reman pemandu treler berusia 28 tahun terbabit selama empat hari bermula semalam bagi membantu siasatan berhubung kemalangan maut di KM 245.2 Lebuhraya Utara Selatan arah utara itu.

Dalam kejadian melibatkan dua buah treler itu, lima pelajar Universiti Sultan Azlan Shah (USAS) terdiri daripada Muhammad Nasrun Aidol Munir Akbar, 22 (pemandu), Ahmad Naim Najmi Ahmad Hafizan, 21, Muhammad Nabil Haikal Muhammad Fariz, 19, Ahmad Akmal Ahmad Mokhlis, 20, Iqbal Hasnun Halimi, 23, yang juga rakan serumah, rentung selepas kereta dinaiki mereka terbakar.

Siasatan awal mendapati kereta jenis Honda City yang dinaiki kelima-lima pelajar itu sedang mengekori di belakang treler muatan mozek yang memandu di lorong kanan susulan lorong kiri ditutup bagi penyelenggaraan jalan, apabila sebuah lagi treler muatan besi merempuh bahagian belakang kereta mereka.

Treler itu kemudian menyeret kenderaan itu ke hadapan sehingga melanggar bahagian belakang treler muatan mozek berkenaan, menyebabkan kelima-lima mangsa tersepit dan tidak sempat menyelamatkan diri. —AlHijrah Online


PENIAGA AYAM POSITIF HIV DIDAKWA ROGOL REMAJA BAWAH UMUR SEHINGGA MENGANDUNG

PASIR MAS: Seorang peniaga ayam yang positif Human Immunodeficiency Virus (HIV) didakwa di Mahkamah Sesyen, di sini, terhadap pertuduhan merogol remaja bawah umur yang dipercayai kekasihnya sehingga mengandung, pada Mac lalu.

Bagaimanapun, tertuduh berusia 24 tahun itu tidak mengaku bersalah selepas pertuduhan dibacakan di hadapan Hakim Badrul Munir Mohd Hamdy.

Tertuduh didakwa merogol seorang kanak-kanak berusia 15 tahun ketika kejadian, dengan mengetahui bahawa dirinya menghidap penyakit HIV.

Ikuti laporan penuh Berita Alhijrah 3 Ogos 2021.—AlHijrah Online


4 remaja Palestin cedera ditembak tentera zionis

Empat remaja Palestin cedera
semalam petang apabila tentera Israel melepaskan tembakan ke arah penunjuk
perasaan secara aman di sempadan Gaza.

Dalam kenyataan yang dikeluarkan
oleh Kementerian Kesihatan Gaza, kejadian berlaku di kem pelarian al-Bureij
yang terletak di kawasan tengah Gaza. Dua antara mereka mengalami kecederaan
serius.

Wartawan Pic melaporkan
sekumpulan remaja Palestin berarak di pagar kawasan sempadan timur kem sambil
membakar tayar dan mercun. – Al-Quds Foundation Malaysia


TUALA WANITA PERCUMA TANGANI KEMISKINAN HAID

IPOH: Kerajaan Perak hari ini memulakan program pemberian tuala wanita percuma melalui kit asas kebersihan wanita (PROKis) bagi mengatasi masalah kemiskinan haid di negeri itu.

Exco Pembangunan Wanita, Keluarga, Kebajikan Masyarakat dan NGO Negeri, Datuk Dr Wan Norashikin Wan Noordin berkata, usaha itu dibuat selepas mendapati ada pelajar daripada golongan B40 di kawasan luar bandar yang tidak hadir ke sekolah setiap kali mengalami haid.

“Kalau kita lihat ada sebahagian pelajar bila mengalami masalah ni dan datang haid, mereka memilih untuk tidak pergi ke sekolah, jadi ia akan menyebabkan isu lain pula dari segi keciciran pelajaran, pendidikan dan sebagainya.

“Mungkin ada yang bekerja juga tidak dapat datang bekerja dan majikan yang tidak tahu masalah ini menganggap bahawa mereka ini mungkin tidak datang bekerja kerana ponteng,” katanya.

Jelas Wan Norashikin, setakat ini dianggarkan 1,730 remaja perempuan menghadapi masalah kemiskinan haid di Perak.

Justeru katanya, untuk peringkat permulaan kit bantuan yang mempunyai tuala wanita pakai buang, tuala wanita guna semula, pencuci wanita, tuala kecil serta tisu basah akan diagihkan kepada 2,000 penerima di 12 daerah di seluruh negeri.

Tambah beliau pihaknya juga akan memperluas penggunaan tuala wanita mesra alam dan kitar semula yang dilihat praktikal dan menjimatkan kos.

Selain itu katanya, usaha juga sedang dibuat untuk meletakkan mesin vendor tuala wanita di sekolah dan kawasan-kawasan rekreasi yang mempunyai kemudahan bilik air lengkap.

Beliau berkata demikian kepada media selepas melancarkan program Kemiskinan Haid Pemberian Kit Asas Sanitasi Wanita Negeri Perak di Ipoh hari ini.

Kajian kemiskinan haid oleh Kementerian Pembangunan Wanita, Keluarga Dan Masyarakat (KPWKM) tahun lalu mendapati 13.1 peratus remaja perempuan dan wanita berpendapatan rendah tidak mampu membeli tuala wanita.

Kajian rintis itu melibatkan golongan berusia 13 hingga 24 tahun di 13 komuniti projek perumahan rakyat dan dua institusi Jabatan Kebajikan Masyarakat. –AlHijrah Online


JUMLAH JEMAAH SOLAT TARAWIH IKUT KAPASITI MASJID DAN SURAU – JAWI

KUALA LUMPUR: Selepas pengumuman Menteri Kanan (Keselamatan) Datuk Seri Ismail Sabri Yaakob semalam berhubung kebenaran solat sunat tarawih, Jabatan Agama Islam Wilayah Persekutuan (JAWI) hari ini mengumumkan jumlah jemaah untuk ibadah itu dibenarkan mengikut kapasiti sebenar masjid dan surau dengan penjarakan fizikal 1.5 meter.

Pengarah JAWI, Datuk Mohd Ajib Ismail berkata, solat sunat tarawih hendaklah dilaksanakan sebanyak 20 rakaat dengan bacaan surah-surah atau ayat-ayat pendek.

“Tazkirah tidak dibenarkan sepanjang pelaksanaan Solat Sunat Tarawih. Tadarus al-Quran boleh dilaksanakan dengan jumlah peserta separuh atau 50 peratus dari kapasiti dewan solat utama dengan penjarakan fizikal 1.5 meter.

“Jamuan berbuka puasa atau iftar tidak dibenarkan tetapi jawatankuasa kariah digalakkan memberikan sumbangan berbuka puasa kepada golongan yang memerlukan dan barisan hadapan (frontliner) secara berbungkus serta dihantar terus kepada penerima,” katanya dalam kenyataan hari ini.

Katanya moreh turut tidak dibenarkan tetapi jawatankuasa kariah boleh menyediakan makanan secara berbungkus selepas tarawih untuk dibawa pulang oleh jemaah.

Selain itu, Mohd Ajib memaklumkan qiamullail boleh dilaksanakan 30 minit sebelum waktu imsak manakala pembayaran zakat fitrah secara manual atau pembayaran terus kepada amil dibenarkan di samping pembayaran secara dalam talian (online) atau kaedah yang ditetapkan oleh Baitulmal Majlis Agama Islam Wilayah Persekutuan (MAIWP).

Kesemua ketetapan tersebut terpakai untuk semua masjid dan surau di Wilayah-Wilayah Persekutuan Kuala Lumpur, Putrajaya dan Labuan.– AlHijrah Online


ATM BANTU HTAR URUS MAYAT COVID-19

KLANG: Angkatan Tentera Malaysia (ATM) akan menghantar bantuan aset dan anggota bagi membantu menguruskan mayat pesakit COVID-19 yang bertambah di Hospital Tengku Ampuan Rahimah (HTAR), di sini.

Pengarah HTAR, Dr Zulkarnain Mohd Rawi berkata, bantuan dan kerjasama ATM tersebut adalah hasil perbincangan antara Ketua Setiausaha (KSU) Kementerian Kesihatan, Datuk Mohd Shafiq Abdullah dengan pihak ATM.

“ATM akan membantu mempercepatkan urusan untuk membawa mayat-mayat berkenaan bagi proses pengebumian mengikut agama masing-masing dan aset-aset ATM juga boleh digunakan bagi tujuan ini.

“Hasil bantuan ATM nanti dapat menampung kekurangan pegawai inspektor kanan (IK) di Pejabat Kesihatan Daerah Klang. Sebelum ini, IK yang menguruskan pengebumian jenazah berkenaan,” katanya.

Zulkarnain berkata demikian selepas diminta mengulas sebuah video tular memaparkan keadaan mayat pesakit COVID-19 yang terpaksa diletakkan di lantai secara berlapis di HTAR selepas bilik mayat berada pada tahap kapasiti penuh.

Memetik laporan Harian Metro, beliau mengesahkan mayat terbabit positif COVID-19, bagaimanapun enggan menyatakan jumlah sebenar jenazah yang berada di HTAR ketika ini.

Beliau memaklumkan prosedur meletakkan ‘tagging’ pada mayat terutama nama mereka dan butiran lain dilaksanakan dengan cukup teliti bagi memudahkan urusan pengebumian.

“Kesemua mayat sudah ditempatkan dalam kontena sejuk beku dengan suhu negatif 11 darjah celcius bagi mengelakkan berlaku pereputan,” katanya.

Zulkarnain berkata tempat penyimpanan mayat setakat ini mencukupi dengan sumbangan tiga buah kontena yang mana dua daripadanya hasil pemberian kerajaan.

Tambahnya, kes kematian akibat COVID-19 tinggi di HTAR disebabkan kebanyakan pesakit yang dirawat terdiri daripada pesakit kategori empat yang memerlukan bantuan oksigen.

Perkara itu katanya mungkin terjadi disebabkan kelewatan untuk mendapatkan rawatan yang menyebabkan kebarangkalian untuk sembuh agak tipis. –AlHijrah Online


13 MAUT DALAM SERANGAN REJIM SYRIA & RUSIA DI IDLIB

IDLIB: Sekurang-kurangnya 13 maut dalam serangan udara rejim Syria dan Rusia di barat laut zon de-ekskalasi Idlib, kata kumpulan pertahanan awam Syria awal pagi tadi.

White Helmets dipetik agensi berita Anadolu sebagai berkata, 12 terbunuh dalam serangan di pusat bandar Idlib, manakala seorang lagi maut di Kafr Taal.

Rejim Bashar al-Assad dan sekutunya Rusia meningkatkan serangan udara dan darat di penempatan awam di zon de-ekskalasi itu

Idlib sebelum ini diisytiharkan sebagai zon de-ekskalasi oleh perjanjian Turki dan Rusia pada September 2018, di mana sebarang tindakan agresif adalah dilarang bagi melindungi orang awam.

Bagaimanapun, rejim Bashar dan Rusia mencabuli perjanjian gencatan senjata itu dengan serangan yang setakat ini mengorbankan lebih 1,800 orang awam.

Lebih 1.5 juta warga Syria melarikan diri ke sempadan Turki untuk perlindungan ekoran serangan rejim Bashar dan Rusia sejak tahun lalu.

Rejim Bashar dan Rusia ingin menawan Idlib, satu-satunya kubu kuat terakhir penentang kerajaan sejak perang saudara Mac 2011. — AlHijrah Online


KEADAAN KANAK-KANAK TERAMBIL DADAH SEMAKIN PULIH, SUDAH BERNAFAS SECARA NORMAL – POLIS

KOTA BHARU: Kanak-kanak lelaki berusia tiga tahun sembilan bulan yang sebelum ini kritikal selepas dipercayai terambil dadah, kini dilaporkan semakin pulih selepas mendapat rawatan di wad Unit Rawatan Rapi (ICU) Kanak-Kanak Hospital Raja Perempuan Zainab II (HRPZ II), di sini.

Pemangku Ketua Polis Kelantan Datuk Muhamad Zaki Harun berkata kanak-kanak tersebut kini sudah dapat bernafas secara normal dan tidak lagi menggunakan alat bantuan.

Beliau berkata sekiranya keadaan terus menunjukkan perkembangan positif kemungkinan kanak-kanak tersebut akan dipindahkan ke Hospital Sultan Ismail Petra (HSIP) Kuala Krai tidak lama lagi.

“Alhamdulillah keadaan kanak-kanak ini semakin pulih dan kita semua mendoakan agar kesihatannya bertambah baik.

“Dia mungkin akan dipindahkan ke HSIP bagi memudahkan anggota keluarga melawat dan menjaganya,” katanya kepada pemberita selepas hadir bertemu ibu mangsa di HRPZ II di sini, hari ini.

Terdahulu, Muhamad Zaki bersama rombongan Ibu Pejabat Polis Kontinjen (IPK) Kelantan bersama Pemangku Pengerusi Persatuan Keluarga Polis (Perkep) Kelantan Datin Suzana Yashin menyampaikan kurniaan daripada Yang Amat Mulia Raja Perempuan Tengku Anis kepada ibu mangsa.

Sementara itu, ibu mangsa yang berusia 36 tahun ketika ditemui berkata dia bersyukur keadaan anak bongsu daripada tiga beradik itu semakin pulih.

Dia berkata semua sumbangan daripada orang ramai yang prihatin termasuk sumbangan daripada Yang Amat Mulia Raja Perempuan Tengku Anis akan digunakan sebaik mungkin untuk keperluan anaknya itu.

“Anak saya kini sudah boleh makan melalui saluran tiub dan berharap dia terus menunjukkan perkembangan yang lebih baik selepas ini,” katanya yang turut mengagahkan diri menjaga anaknya walaupun menahan keperitan kerana turut menghidap kanser tahap empat.

Dalam kejadian Ahad lepas, kanak-kanak terbabit kritikal dan terpaksa ditidurkan selepas dipercayai ‘terambil’ lebihan dadah jenis Methamphetamine selepas ditinggalkan di dalam kereta oleh suspek (bapa sepupunya) ketika dibawa keluar di kawasan Kampung Sri Bintang, Kuala Krai.

Suspek berumur 30 tahun itu yang juga penagih tegar kini masih ditahan reman untuk siasatan lanjut oleh polis. –AlHijrah Online


JOHOR KURANGKAN JARAK FIZIKAL ANTARA JEMAAH

JOHOR BAHRU: Ketetapan penjarakan fizikal antara jemaah bagi solat Jumaat dan solat lima waktu dikurangkan daripada satu meter kepada setengah meter di masjid dan surau di Johor.

Jabatan Agama Islam Negeri Johor memaklumkan dalam satu kenyataan hari ini, ketetapan yang berkuat kuasa bermula Jumaat ini, sudah mendapat perkenan Sultan Johor, Sultan Ibrahim Iskandar.

Menurut kenyataan itu, solat hajat perlu dilaksanakan selepas solat Maghrib setiap hari dan selepas solat Jumaat setiap minggu di masjid dan surau negeri ini bagi memohon kesejahteraan buat negeri dan negara daripada segala musibah dan wabak penyakit.

“Program pengimarahan masjid dan surau seperti kuliah dan ceramah agama ditambah daripada tempoh masa satu jam kepada tempoh tidak melebihi dua jam.

“Qunut Nazilah hendaklah dibaca dalam solat Jumaat setiap minggu di seluruh negeri.

“Ahli jawatankuasa pengurusan masjid dan surau perlu terus memastikan jemaah yang hadir mematuhi prosedur operasi standard (SOP) ditetapkan,” memetik kenyataan tersebut.

Menjelas lanjut, jemaah yang hadir perlulah mematuhi SOP itu termasuk memakai pelitup muka, lengkap dua dos vaksin, membawa sejadah berukuran besar dan memastikan tidak bergejala.

Kenyataan media itu ditandatangani Pengarah Jabatan Agama Islam Negeri Johor, Datuk Mad Rofiki Samsudin, Pengerusi Jawatankuasa Hal Ehwal Agama Islam Negeri Johor, Tosrin Jarvanthi dan Mufti Johor, Datuk Yahya Ahmad. –AlHijrah Online


SITUASI DI GAZA AMAT BAHAYA: WAKIL KHAS PBB

ANKARA: Peningkatan ketegangan di Gaza akan memusnakan usaha memperbaiki sosioekonomi di wilayah konflik itu, demikian menurut koordinator khas PBB untuk timur tengah.

“Saya amat bimbang dengan ketegangan berterusan antara Islamic Jihad dan Israel susulan pembunuhan salah seorang pemimpin kumpulan itu di Gaza,” kata Nickolay Mladenov dalam kenyataan dipetik agensi berita Anadolu hari ini.

Mladenov menegaskan tiada sebarang justifikasi serangan ke atas orang awam.

“Pelancaran roket dan mortal yang tidak mengenal sasaran ke atas populasi awam tidak boleh diterima dan perlu dihentikan segera.

“Situasi ini amat bahaya. Ianya cubaan memusnahkan usaha membaik pulih situasi sosioekonomi di Gaza dan mencegah konflik yang merosakkan,” katanya.

Mladenov berkata Pertubuhan Bangsa-Bangsa Bersatu (PBB) cuba meredakan keadaan.

Sekurang-kurangnya 26 warga Palestin terbunuh dan 85 lagi mangsa, termasuk 30 kanak-kanak dan 13 wanita, cedera dalam serangan udara rejim Israel ke atas Gaza sejak Selasa lalu.

Situasi tegang di Gaza Selasa lalu selepas jet tempur Israel melancarkan serangan udara yang membunuh komander kumpulan penentang Islamic Jihad, Bahaa Abu al-Atta dan isterinya Asmaa Abu al-Atta.

Jet tempur rejim Israel juga melancarkan serangan udara menyasarkan pemimpin Islamic Jihad, Akram al-Ajouri di Damsyik, Syria.

Pemimpin kumpulan pejuang Palestin itu terselamat tetapi dua mangsa, termasuk anak lelaki al-Ajouri terbunuh, selain 10 cedera. — Terjemahan AlHijrah Online


Perkasa ekonomi umat Islam, sokong produk buatan muslim – Harussani

KUALA LUMPUR – Mufti Perak, Tan Sri Dr. Harussani Zakaria menyeru umat Islam memperkasa ekonomi sendiri dengan mengeluar dan membekalkan produk buatan muslim.

Beliau berkata, kempen ‘Buy Muslim First’ (BMF) yang kini digerakkan
dalam masyarakat adalah implementasi daripada konsep ta’awun atau
bertolong-menolong, suatu perkara asas dalam agama Islam termasuklah jual beli.

“Umum mengetahui bahawa kekuatan sesuatu bangsa adalah dipengaruhi oleh
kekuatan ekonominya. Sebagai umat Islam kekuatan akidahlah yang akan
mempengaruhi kekuatan ekonomi kita.

“Seorang Islam yang kuat akidahnya akan memperkuatkan ekonominya dengan
memastikan rantaian produk mestilah bersumberkan yang halal dan thoyyib.

“Thoyyib merujuk kepada
perkara-perkara kebaikan yang ada pada produk tersebut meliputi sumber-sumber
bahan mentah dan kaedah-kaedah penyediaan produk itu termasuklah pekerja yang
bersih serta mempunyai hati yang ikhlas dan jujur,” kata Harussani dalam satu
kenyataan hari ini.

Beliau berkata, adalah menjadi keutamaan kepada umat Islam untuk
mendaulatkan segala perintah al-Quran dan hadis dalam segenap aspek kehidupan
termasuklah aktiviti jual beli dan dikira sebagai mujahadah serta ibadah di
sisi Allah.

“Pada masa sama Islam tidak menafikan hak dan pembabitan orang bukan
Islam dalam berjual-beli dengan syarat mematuhi hukum dan etika pengeluaran
sesuatu produk. Malah asas kepada urusan jual beli yang dititikberatkan dalam
Islam adalah unsur saling meredhai (taradhin).

Kempen Utamakan Produk Muslim adalah suatu altenatif bagi mengangkat
dan mempromosikan barangan dan produk keluaran muslim, dan bukannya kempen
boikot produk lain sebagaimana digembar-gemburkan pihak tertentu.

Ia dilancarkan Gerakan Pembela Ummah (UMMAH) dengan kerjasama Koperasi
Al-Hilal Berhad (Kohilal) dan ABATA Commerce Sdn Bhd, bagi tujuan membantu
meningkatkan pendapatan peniaga Islam dan memberi alternatif lain kepada
masyarakat Islam.


PKPB: PENGECUALIAN CAJ RM1 DI MESIN ATM KEKAL

PUTRAJAYA: Pengecualian caj RM1 di semua mesin juruwang automatik (ATM) bagi pengeluaran wang mesin MEPS masih dikekalkan dalam tempoh Perintah Kawalan Pergerakan Bersyarat (PKPB) yang dijadualkan berakhir pada 9 Jun ini.

Menteri Kanan (Kluster Keselamatan) Datuk Seri Ismail Sabri Yaakob berkata setakat ini, tiada perbincangan dan permohonan dibuat dengan pihak bank bagi mengubah pelaksanaan itu yang berkuat kuasa pada 6 April lepas.

“Tiada perubahan untuk bayaran RM1 bagi pengeluaran di mesin ATM, jadi kita masih boleh nikmati faedah diberikan itu setakat hari ini,” katanya pada sidang media harian di sini hari ini.

Kerajaan sebelum ini memutuskan bahawa semua institusi perbankan dan PayNet mengecualikan caj RM1 bagi pengeluaran wang antara bank di ATM yang menggunakan rangkaian Malaysian Electronic Payment System Sdn Bhd (MEPS) bagi mengelak kesesakan di kaunter bank.

Ditanya mengenai operasi kedai gunting rambut serta perkhidmatan gunting rambut di rumah pelanggan, Ismail Sabri menegaskan bahawa ia tidak dibenarkan sama sekali kerana tersenarai dalam perkara yang dilarang sepanjang PKPB.

Beliau berkata prosedur operasi standard (SOP) mengenai perkhidmatan itu belum dibentangkan pada mesyuarat jawatankuasa khas menteri mengenai PKPB.

“SOP sedang disediakan Majlis Keselamatan Negara (MKN) bersama Kementerian Kesihatan (KKM). Kita tunggu pembentangan SOP, selepas itu baru boleh buat keputusan mengenai operasi kedai gunting rambut,” katanya.

Dalam perkembangan lain, Ismail Sabri berkata tiada pengecualian pematuhan SOP yang dikeluarkan MKN terhadap mana-mana pengusaha restoran sama ada terkenal atau tidak.

Beliau menegaskan bahawa semua pengusaha restoran mesti mematuhi SOP antaranya memeriksa suhu badan pekerja dan pelanggan, mewajibkan pelanggan mengisi nama penuh dan nombor telefon serta beroperasi dari 7 pagi hingga 10 malam.

“Esok saya akan ada mesyuarat dan saya akan maklumkan kepada polis serta pihak berkuasa tempatan (PBT) untuk ambil tindakan segera terhadap mana-mana pengusaha restoran yang ingkar dari segi pematuhan SOP,” katanya.

Baru-baru ini, Ketua Pengarah Kesihatan Datuk Dr Noor Hisham Abdullah dilaporkan sebagai berkata saman maksimum sebanyak RM1,000 boleh dikenakan terhadap pengusaha restoran yang tidak mematuhi SOP.

Katanya perbuatan melanggar SOP yang dikeluarkan MKN itu tertakluk bawah Akta Pencegahan dan Pengawalan Penyakit Berjangkit 1988 (Akta 342). — BERNAMA


TIADA UNSUR MISTIK, KANAK-KANAK TAHU PANDU KERETA – POLIS

ALOR SETAR: Polis menolak dakwaan terdapat unsur mistik dalam kejadian kanak-kanak lelaki berusia enam tahun memandu kereta milik keluarganya sebelum terbabit dalam kemalangan di Jalan Kampung Bukit Tangga, Langkawi, Selasa lepas.

Ketua Polis Daerah Langkawi ACP Shariman Ashari berkata berdasarkan siasatan, kanak-kanak itu mengetahui fungsi pedal minyak dan gear kereta yang dipandunya.

“Kanak-kanak itu juga menunjukkan cara menghidupkan enjin apabila disuruh oleh pihak polis serta juga telah menunjukkan bagaimana dia menurunkan brek tangan dan memandu kereta itu.

“Pemeriksaan kamera papan pemuka juga mendapati pemanduan kereta itu tidak stabil dan sedikit memasuki laluan bertentangan. Jadi, polis menolak sebarang unsur mistik seperti yang telah ditularkan di laman media sosial,” katanya dalam kenyataan di sini, hari ini.

Shariman berkata kanak-kanak itu telah dibawa ke Balai Polis Trafik Langkawi oleh ibu bapanya yang datang ke balai berkenaan untuk memberi keterangan berhubung kejadian itu.

Semalam, media melaporkan seorang kanak-kanak lelaki berusia enam tahun di Langkawi dikesan memandu Toyota Vios sejauh kira-kira 2.5 kilometer sebelum melanggar tiang lampu.

Kanak-kanak itu luka di bahagian dagu manakala adiknya yang turut menaiki kenderaan itu tidak mengalami sebarang kecederaan.–AlHijrah Online


KES KEMATIAN ADIB : PDRM TUNGGU ARAHAN PEGUAM NEGARA – KPN

PUTRAJAYA: Polis Diraja Malaysia (PDRM) masih menunggu arahan lanjut daripada Peguam Negara Tan Sri Tommy Thomas berhubung siasatan kes kematian anggota bomba Muhammad Adib Mohd Kassim.Ketua Polis Negara Tan Sri Abdul Hamid Bador berkata pihaknya sehingga kini masih belum menerima sebarang arahan lanjut.“PDRM tidak menerima (arahan) rasmi. Jadi, apabila kami menerimanya, kami akan menyemak dan lihat apa yang akan PDRM lakukan,” katanya ringkas selepas sidang media pelancaran Dasar Keselamatan dan Ketenteraman Awam (DKKA) Kementerian Dalam Negeri (KDN) di Kompleks KDN, di sini.Semalam, Ketua Penolong Pengarah Bahagian Pendakwaan dan Undang-Undang D5 Jabatan Siasatan Jenayah (JSJ) Bukit Aman SAC Mior Faridalatrash Wahid berkata PDRM akan memanggil semula individu yang pernah ditahan berhubung siasatan kes kematian anggota bomba Muhammad Adib sekiranya mendapat petunjuk baharu.Sebelum ini, polis menahan 12 individu untuk membantu siasatan kes ini dan mereka dibebaskan dengan jaminan polis.Jumaat lepas Mahkamah Koroner Shah Alam memutuskan kematian Muhammad Adib, yang parah dalam rusuhan ketika kekecohan di tapak Kuil Sri Maha Mariamman, USJ 25, Subang Jaya, dekat sini, tahun lepas, adalah akibat perbuatan jenayah yang dilakukan lebih dua atau tiga individu tidak diketahui.Susulan itu, PDRM akan mengambil tindakan sewajarnya untuk menyiasat dan mengenal pasti pihak yang terbabit dalam kematian Muhammad Adib. — BERNAMA


DUA LELAKI MAUT TERKENA RENJATAN ELEKTRIK

SIBU: Seorang lelaki warga emas serta rakannya maut terkena renjatan elektrik apabila lori membawa jengkaut yang dinaiki mereka tersangkut pada kabel elektrik di Jalan Semalau, Tanjung Manis, kira-kira 100 kilometer dari sini hari ini.

Ketua Balai Bomba dan Penyelamat (BBP) Tanjung Manis Wan Umar Wan Alek berkata mangsa Hi Sieh King, 61, manakala rakannya lelaki warga Indonesia belum dikenal pasti identitinya.

Beliau berkata pihaknya menerima panggilan berhubung kebakaran sebuah lori di Jalan Semalau menghala ke Kampung Jerijih pada  9.15 pagi dan segera menggerakkan pasukan ke lokasi kejadian yang jaraknya 18 kilometer.

“Setibanya di lokasi kejadian terdapat jengkaut yang dibawa sebuah lori tersangkut pada kabel aliran elektrik dan tayar depan sebelah pemandu lori berkenaan terbakar. Didapati dua mangsa terbaring di bawah tepi lori sebelah pemandu dipercayai terkena renjatan elektrik,” katanya dalam kenyataan hari ini.

Menurutnya operasi pemadaman bagimanapun tidak dapat dilakukan serta-merta kerana masih ada aliran elektrik pada kedua-dua kenderaan tersebut sehingga mendapat makluman daripada syarikat pembekal elektrik Sarawak bahawa bekalan elektrik telah diputuskan.

Katanya pegawai perubatan Kementerian Kesihatan Malaysia (KKM) yang membuat pemeriksaan mengesahkan kedua-dua mangsa telah meninggal dunia sebelum diserahkan kepada polis daerah Belawai untuk tindakan lanjut. –AlHijrah Online


PARLIMEN IRELAND DIJANGKA BAHAS USUL USIR DUTA ISRAEL DAN RUJUK ISRAEL KE MAHKAMAH JENAYAH ANTARABANGSA

LONDON:  Parlimen Ireland dijangka mengadakan undian mengenai usul untuk mengusir duta Israel pada minggu depan, lapor Agensi Anadolu memetik media tempatan.

Media tempatan melaporkan Demokrat Sosial bersedia untuk membawa usul itu ke Parlimen untuk menuntut kerajaan menarik balik status diplomatik Dana Erlich.

Usul berkenaan turut mendesak sekatan ekonomi dikenakan terhadap Israel dan merujuk rejim itu ke Mahkamah Jenayah Antarabangsa untuk menyiasat sama ada Israel itu telah melakukan jenayah perang ke atas Gaza.

Pemimpin Demokrat Sosial Holly Cairns berkata masyarakat antarabangsa dilihat mempunyai sikap yang bertentangan atau “ambivalen” dengan penderitaan rakyat Gaza.

“Usul kami menyeru kerajaan Ireland melobi bagi menggantung Perjanjian Persatuan EU-Israel kerana tidak mematuhi klausa hak asasi manusia dalam perjanjian perdagangan itu. EU juga harus menggantung akses Israel kepada €95 bilion dana Horizon Europe untuk penyelidikan dan inovasi.

“Memandangkan kegagalan Israel untuk menghentikan serangan terhadap penduduk awam, wartawan, kakitangan Pertubuhan Bangsa-Bangsa Bersatu dan pekerja kesihatan, maka kerajaan mesti menarik balik status diplomatik Duta Israel ke Ireland,” katanya.

Menurut akhbar Irish Examiner, parti terbesar di Ireland Sinn Fein akan membawa usul mengenai merujuk Israel ke Mahkamah Jenayah Antarabangsa.

Jurucakap hal ehwal luar Parti Sinn Fein, Matt Carthy, berkata Perdana Menteri Leo Varadkar sebelum ini menyifatkan kegagalan Israel untuk mematuhi undang-undang kemanusiaan tidak boleh dipandang remeh.

“Israel mesti bertanggungjawab kerana sengaja menyasarkan dan membunuh beribu-ribu orang awam, memusnahkan infrastruktur seperti hospital, sekolah dan masjid, memaksa penduduk berpindah dan menyekat bekalan air, makanan, bahan api dan bekalan penting yang lain kepada penduduk Gaza,” katanya.

“Ireland juga harus menggunakan hak sebagai negara pihak kepada Statut Rom Mahkamah Jenayah Antarabangsa untuk merujuk tindakan Israel kepada pendakwa mahkamah bagi tujuan meminta siasatan terhadap sebarang perlakuan jenayah perang, jenayah terhadap kemanusiaan dan pembunuhan beramai-ramai yang berlaku di Gaza sejak sebulan lalu,” katanya.–AlHijrah Online


PENDIRIAN PARTI POLITIK SABAH DAN SARAWAK DINANTI

KUALA LUMPUR: Keputusan mengenai siapa yang bakal dilantik sebagai Perdana Menteri kelapan terus menjadi teka-teki meskipun sudah hampir seminggu isu itu berlarutan.

Keputusan siapa bakal Perdana Menteri sememangnya dinanti-nantikan rakyat, apatah lagi setelah Pakatan Harapan (PH), Bersatu, Barisan Nasional (BN) dan PAS telah menamakan calon masing-masing.

Bagaimanapun, pendirian ahli-ahli parlimen dari Gabungan Parti Sarawak (GPS) dan Gabungan Bersatu Sabah (GBS)  masih lagi menjadi tanda tanya dan dinantikan.

Ini kerana parti di negeri berkenaan dilihat sebagai ‘King Maker’ dalam ‘percaturan’ Perdana Menteri baharu.

Semalam, Bersatu, BN dan PAS menamakan Ahli Parlimen Pagoh Tan Sri Muhyiddin Yassin yang juga Presiden Bersatu, sebagai calon Perdana Menteri untuk diperkenankan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Sementara itu, Majlis Presiden PH dilaporkan percaya Presiden PKR Datuk Seri Anwar Ibrahim wajar diberi peluang menghadap Yang di-Pertuan Agong, untuk membuktikan keyakinan majoriti Ahli Parlimen terhadap calon PH itu sebagai perdana menteri baharu.

PH, Bersatu dan Muafakat Nasional dijangka terus mengadakan pertemuan hari ini bagi merangka ‘strategi’ masing-masing dalam usaha menjadi parti pemerintah.

Susulan proses temu bual selama dua hari oleh Al-Sultan Abdullah, baginda masih belum memperoleh keyakinan mengenai seorang Ahli Dewan Rakyat yang pada hemat baginda mendapat kepercayaan majoriti Ahli-ahli Dewan Rakyat bagi membentuk kerajaan baharu.

Justeru, Istana Negara akan berhubung dengan ketua pimpinan parti politik yang mempunyai wakil dalam Dewan Rakyat, bagi memberi peluang kepada mereka untuk mengemukakan pencalonan nama Ahli Dewan Rakyat sebagai bakal Perdana Menteri pada bila-bila masa.

Dalam pada itu, Al-Sultan Abdullah dilaporkan turut berkenan dengan keputusan yang telah diambil oleh Yang Dipertua Dewan Rakyat Tan Sri Mohamad Ariff Md Yusof untuk tidak memanggil Mesyuarat Khas Dewan Rakyat pada Isnin (2 Mac). — BERNAMA


PELAWAK ABAM BOCEY MENINGGAL DUNIA

KUALA LUMPUR: Pelawak, pelakon dan ahli kumpulan Bocey, Syed Umar Mokhtar Syed Mohd Redzuan atau lebih dikenali sebagai Abam Bocey disahkan meninggal dunia di kediamannya di Gombak, awal pagi ini.

Pemergian Allahyarham, 32, disedari oleh isterinya Siti Norhidayah Mohd Ali semasa mahu mengejutkan suaminya itu bagi menunaikan solat Subuh.

“Allahyarham sebelum ini ada mengadu sakit kepala selain turut mengalami demam selama dua hari.

“Namun pagi tadi ketika mahu mengejutkannya solat Subuh, beliau tidak sedarkan diri,” katanya ketika dihubungi.

Allahyarham meninggalkan isteri dan seorang bayi lelaki berusia lima bulan iaitu Syed Uthman Hamzah Al-Juffrey.

Allahyarham akan dimandikan di rumahnya sebelum disolatkan selepas solat Asar di Masjid Gombak Utara, di sini.

Selain Syed Umar dua lagi ahli kumpulan Bocey ialah Muhammad Fadzlie Nizam (Fad Bocey) dan Mohd Nasir bin Hamzah (Achey Bocey).

Antara filem lakonan Syed Umar adalah ‘Isteri Untuk Dijual’ serta ‘Suatu Malam Kubur Berasap 2’, dan beliau juga pernah berlakon dalam drama serta telefilem tempatan sejak 2014. — BERNAMA


MASJID LAMA TUMBATU, LOKASI SEJARAH PERKEMBANGAN ISLAM DI ZANZIBAR

TANZANIA: Baru-baru ini krew TV AlHijrah berkesempatan ke Pulau Tumbatu di Zanzibar, Tanzania bagi rakaman program Rehlah Ibrahim yang dibawakan oleh syarikat pengendali ibadah korban, EZ Qurban.

Di sana, pasukan produksi TV AlHijrah berpeluang melawat tempat-tempat bersejarah yang menjadi lokasi Islam berkembang di Zanzibar antaranya monumen Masjid Lama Tumbatu.

Menurut penduduk tempatan, dakwah Islam di Pulau Tumbatu dipercayai bermula selepas pembinaan Masjid Lama Tumbatu oleh pedagang dari luar.

Difahamkan dengan pembinaan masjid itu ia menjadi lokasi tempat penduduk tempatan berkumpul seterusnya mengenali dan belajar mengenai Islam.

“Kisah pembinaan Masjid Lama Tumbatu oleh pedagang luar ini mirip apa yang dilakukan Rasulullah SAW apabila tiba di satu kawasan telah membina Masjid Quba sebelum baginda tiba di Madinah.

“Masjid Lama Tumbatu ini telah memainkan peranan menjadi tempat penduduk berkumpul dan mengenali dengan lebih dekat ajaran Islam,” kata Pengurus EZ Qurban, Muhammad Hafeez Firdaus.

Kedatangan Islam di Zanzibar dipercayai bermula pada abad ke 10 dan ketika ini 99 peratus penduduk di pulau itu beragama Islam.

Menurut sejarah, Islam dipercayai disebarkan di pulau itu oleh pedagang dari Arab, Ethiopia, Somalia, dan Parsi.

Saksikan kisah perkembangan Islam di Pulau Tumbatu di Zanzibar, Tanzania dalam program Rehlah Ibrahim yang akan disiarkan 8.30 malam ini di TV AlHijrah.

Rehlah Ibrahim merupakan sebuah program travelog yang membawa kisah dan teladan Nabi Ibrahim.


BANJIR: MASJID DISARAN BUAT SOLAT HAJAT SELEPAS SOLAT JUMAAT

KUALA LUMPUR: Masjid di seluruh negara disaran mengadakan solat hajat selepas solat Jumaat, esok dan berdoa bagi dipermudahkan urusan dan mengelak sebarang kesulitan di negeri yang dilanda banjir.

Menteri di Jabatan Perdana Menteri Datuk Seri Dr Mujahid Yusof Rawa berkata Agensi Pengurusan Bencana Negara (NADMA) melaporkan terdapat seramai 12,131 mangsa banjir di Kelantan, Terengganu (1,106) dan Johor (21) setakat malam tadi.

“Semoga Allah memudahkan segala urusan dan mengelakkan sebarang kesulitan di negeri-negeri dilanda bencana banjir ketika ini.

“Semoga Allah sentiasa memelihara negara ini daripada sebarang bencana yang tidak diingini,” katanya dalam satu kenyataan hari ini.

Mujahid berkata media turut melaporkan, setakat malam tadi, masih ada daerah-daerah yang mencatatkan peningkatan mangsa banjir.

— BERNAMA


POLIS SIASAT VIDEO TULAR REMAJA BERGADUH DI BAGAN SERAI

IPOH: Polis menjalankan siasatan berhubung penyebaran video membabitkan pergaduhan antara dua remaja perempuan di Bagan Serai.

Ketua Polis Daerah Kerian Supt Juna Yusoff berkata kejadian berlaku pada 9 Jun lepas kira-kira jam 10 pagi melibatkan remaja perempuan berumur 12 hingga 17 tahun.

Menurutnya, remaja yang terlibat telah dikenal pasti dan telah hadir bersama keluarga masing-masing ke Ibu Pejabat Polis Daerah (IPD) Kerian sekitar jam 6 petang semalam bagi membantu siasatan.

“Hasil siasatan lanjut mendapati kedua-dua remaja yang terlibat dengan pergaduhan telah pun berdamai secara baik setelah selesai kejadian itu.

“Kedua-dua remaja yang terlibat tidak mahu memanjangkan hal perkara tersebut termasuk pihak keluarga demi masa depan remaja yang terlibat dan satu laporan berhubung tidak mahu memanjangkan kes telah dibuat oleh pihak keluarga mangsa pada hari ini pada 7.21 malam,” katanya dalam satu kenyataan semalam.

Terdahulu pihak polis telah mengesan satu video berdurasi 48 saat yang tular di media sosial memaparkan sekumpulan remaja perempuan berkumpul dan terdapat pergaduhan antara dua remaja perempuan.

Juna berkata kes diselesaikan secara baik dan kedua-dua belah pihak sudah berdamai namun siasatan akan diteruskan dengan merujuk kepada Suruhanjaya Komunikasi dan Multimedia Malaysia (SKMM) terhadap video yang tular mengikut Seksyen 233 Akta Komunikasi dan Multimedia.

“Mana-mana individu dinasihatkan untuk tidak membuat sebarang spekulasi berhubung video yang tular ini hingga boleh menimbulkan kegusaran awam.

“Sekiranya masih terdapat penyebaran maklumat palsu di media sosial, individu yang terlibat boleh dihukum dan boleh dikenakan hukuman denda tidak melebihi RM50,000 atau penjara satu tahun atau kedua-duanya sekali,” katanya.–AlHijrah Online


“MUHYIDDIN JANGAN CABAR, SAYA NAK TUMPU URUSKAN NEGARA”

PUTRAJAYA: Datuk Seri Anwar Ibrahim mengingatkan Tan Sri Muhyiddin Yassin supaya tidak mencabar kerajaan berhubung isu dana RM600 bilion yang didakwa diseleweng kerajaan di bawah pentadbiran Pengerusi Perikatan Nasional (PN) itu sebelum ini.

Perdana Menteri menegaskan bahawa berdasarkan maklumat diperolehnya, sememangnya ternyata wujud beberapa proses dan prosedur yang tidak dipatuhi dalam perbelanjaan dana berkenaan yang dibuat semasa Perintah Kawalan Pergerakan (PKP) dan darurat sebelum ini.

Malah beliau yang juga Menteri Kewangan mendedahkan terdapat beberapa syarikat berkepentingan atau terkait dengan keluarga yang turut terlibat.

“Jadi saya ingin jelaskan bukan maksud saya, sepertimana (saya kata) saya nak tumpu perhatian mengurus negara, memacu pertumbuhan ekonomi dan memberi kebajikan kepada rakyat. Tetapi sebaik dicabar, kita terpaksa melihat.

“Mereka boleh uar-uarkan bersih tidak bersih, (tetapi) tidak bersih sama sekali bila kita sebut tentang kelulusan yang dibuat tidak ikut peraturan, begitu juga kelulusan yang dibuat semasa PKP,” katanya dalam sidang media pertamanya sebagai Menteri Kewangan, hari ini.

Semalam, Muhyiddin pada sidang media selepas menyampaikan ceramah Grand Finale PN sempena Pilihan Raya Umum ke-15 (PRU-15) Parlimen Padang Serai mahu Anwar menyiasat isu berkaitan dana itu dengan betul dan mendapatkan data sebenar sebelum mengeluarkan sebarang kenyataan.

Mengulas lanjut, Anwar yang juga Pengerusi Pakatan Harapan mempersoalkan kenyataan awal Muhyiddin sewaktu menjadi Perdana Menteri dahulu berkenaan dana berkenaan yang didakwanya  telah mengelirukan ramai pihak, seolah-olah kerajaan membelanjakan wang begitu banyak demi rakyat.

“Kenyataan itu sengaja mengelirukan seolah-olah kerajaan bagi wang begitu banyak, (tetapi) sejumlah besar sebenarnya adalah wang KWSP (Kumpulan Wang Simpanan Pekerja), wang rakyat sendiri, ini saya dah ulas dua tahun lalu di Parlimen.

“Di bawah-bawah tengok, wah begitu besar kita belanja, sekarang baru dia (Muhyiddin) akui, sebenarnya bukan, kerana wang itu wang KWSP dan wang bank melalui keputusan moratorium, tetapi ada berpuluh bilion ringgit lain yang diperuntukkan (dari jumlah RM600 bilion) yang menunjukkan ada pelanggaran peraturan,” katanya.

Berhubung kenyataan Setiausaha Agung PAS Datuk Seri Takiyuddin Hassan yang mahu mengambil tindakan perundangan sekiranya Anwar gagal memberikan bukti berhubung dakwaan kononnya dana pilihan raya PN datang daripada syarikat perjudian, Anwar menasihatkannya supaya tidak bersikap gopoh.

“Jangan gopoh kerana saya sekarang Menteri Kewangan, fail ada pada saya,” katanya.–AlHijrah Online


PKP: TIADA LAGI KOMPAUN, TERUS KE MAHKAMAH

PUTRAJAYA: Polis tidak lagi akan mengeluarkan kompaun bagi kesalahan mengingkari Perintah Kawalan Pergerakan (PKP) yang memasuki fasa ketiga bermula esok, sebaliknya individu yang ingkar akan terus ditahan dan dituduh di mahkamah.

Menteri Kanan (Kluster Keselamatan) Datuk Seri Ismail Sabri Yaakob berkata jumlah kumulatif yang ingkar PKP sehingga semalam adalah sebanyak 9,090 orang dan keseluruhan kompaun dikeluarkan berjumlah 4,036.

“PDRM (Polis Diraja Malaysia) telah menahan 1,374 individu kerana ingkar PKP,  merangkumi 931 individu dikenakan kompaun RM1,000 manakala 418 orang direman dan 25 individu dijamin polis,” katanya pada sidang media harian PKP di sini, hari ini. — BERNAMA


JAKIM GARIS STRATEGI PASTIKAN PENSIJILAN HALAL MALAYSIA KEKAL RELEVAN

KUALA LUMPUR: Pensijilan halal Malaysia harus memenuhi permintaan yang dinamik dan piawaian kawal selia sehingga peringkat antarabangsa.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata perkara itu antara strategi yang digariskan Jabatan Kemajuan Islam Malaysia (JAKIM) bagi memastikan evolusi pensijilan halal Malaysia sentiasa dinamik, relevan serta cekap dalam mendepani cabaran dan permintaan pada masa depan.

Beliau berkata JAKIM juga akan memastikan penyeragaman piawaian halal merentasi negara dan industri serta ketelusan dan kebolehkesanan menggunakan teknologi seperti rantaian blok untuk memantau keseluruhan rantaian bekalan dan mendidik pelanggan tentang status halal sesuatu barangan.

“Integrasi teknologi juga perlu dilakukan bagi menyelaras proses pensijilan untuk mengemukakan permohonan, memantau pemeriksaan dan berkomunikasi dengan badan pensijilan halal.

“Selain itu, kami juga melakukan penyelidikan dan inovasi untuk membantu menangani cabaran dan memanfaatkan peluang yang muncul dalam pensijilan halal serta memenuhi keperluan industri yang pelbagai, termasuk kosmetik, farmaseutikal dan peranti perubatan,” katanya.

Beliau berkata demikian ketika menyampaikan ucapan aluan pada majlis perasmian Halal Global Summit (GHaS) 2023 di Pusat Pameran dan Perdagangan Antarabangsa Malaysia (MITEC) di sini hari ini.

Majlis itu dirasmikan Perdana Menteri Datuk Seri Anwar Ibrahim dan turut dihadiri Timbalan Perdana Menteri Datuk Seri Dr Ahmad Zahid Hamidi dan Menteri Pelaburan, Perdagangan dan Industri Tengku Datuk Seri Zafrul Tengku Abdul Aziz.

Dalam pada itu, Na’im berkata JAKIM telah melaksanakan Inisiatif Segera Pensijilan Halal Malaysia 2.0 dalam penambahbaikan proses pengeluaran Sijil Pengesahan Halal Malaysia yang menyaksikan pengeluaran bagi permohonan domestik diselesaikan dalam tempoh lebih cepat tanpa mengetepikan aspek integriti dan pematuhan syariah berdasarkan piawaian dan prosedur pensijilan ditetapkan.

“Inisiatif penambahbaikan ini telah berjaya mempercepat proses pengeluaran pensijilan halal Malaysia yang boleh diselesaikan dalam tempoh 30 hari bekerja dari tarikh permohonan lengkap diterima bagi permohonan domestik, berbanding seperti yang diamalkan sebelum ini iaitu 30 hari bekerja dari tarikh bayaran fi pensijilan.

“Permohonan pengilangan luar negara pula hanya mengambil masa kurang dari tiga bulan,” katanya.

Bertemakan Integriti, Kemampanan dan Ketahanan, GHaS 2023 yang dianjurkan seiring aspirasi kerajaan dalam meletakkan Malaysia sebagai peneraju halal global, bermula semalam dan akan berakhir pada 15 Sept ini. — AlHijrah Online


DISAHKAN KONTAK RAPAT PESAKIT COVID-19, PM TIDAK HADIR ISTIADAT ANGKAT SUMPAH

PUTRAJAYA: Perdana Menteri Datuk Seri Ismail Sabri Yaakob hari ini mula kuarantin kendiri setelah disahkan kontak rapat kepada pesakit COVID-19.

Pejabat Perdana Menteri dalam kenyataan hari ini memaklumkan sehubungan itu, Perdana Menteri tidak dapat menghadiri Istiadat Pengurniaan Surat Cara Pelantikan dan Istiadat Mengangkat Sumpah Simpan Rahsia Menteri dan Yang Timbalan Menteri Persekutuan petang ini.

Istiadat tersebut dijadual berlangsung pada jam 2.30 petang ini di hadapan Kebawah Duli Yang Maha Mulia Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah.

“Bagi sambutan Hari Kebangsaan 2021 yang dijadualkan berlangsung di Dataran Pahlawan Negara, Putrajaya esok (31 Ogos 2021), Perdana Menteri akan menyertainya secara maya,” kata kenyataan Pejabat Perdana Menteri. – AlHijrah Online


POLIS BUNUH LIMA MILITAN DALAM PERTEMPURAN DI BARAT LAUT PAKISTAN

ISLAMABAD: Polis di bandar Peshawar, barat laut Pakistan membunuh lima militan dalam pertembungan yang berlaku pada Sabtu pagi, lapor agensi berita Xinhua.

Jabatan Antikeganasan melancarkan operasi di ibu kota wilayah barat laut Khyber Pakhtunkhwa selepas menerima maklumat mengenai kehadiran militan di kawasan berkenaan, kata jurucakap  jabatan itu kepada wartawan.

Berikutan itu, pertembungan antara polis dan militan tercetus, menyebabkan lima pengganas terbunuh.

Polis turut menemui senjata api berserta bahan letupan termasuk jaket yang mengandungi bom dan juga bom tangan.

Bagaimanapun, polis tidak mendedahkan butiran lanjut mengenai identiti mangsa dan nama kumpulan militan itu. — BERNAMA


AL-QURAN KOYAK RABAK DIKONGSI 12 ORANG

AFGHANISTAN: Satu mushaf Al-Quran dikongsi 12 orang. Itu situasi dilalui pelajar-pelajar di madrasah-madrasah sekitar Kabul, Afghanistan.

Ini menunjukkan betapa Afghanistan berdepan pelbagai isu pendidikan yang menekan ekoran belenggu konflik dan sekatan ekonomi.

Ikuti laporan Koresponden Berita AlHijrah, Syed Azwan Syed Ali dari Kabul, Afghanistan. — AlHijrah Online


TAUFAN HAIKUI LANDA TAIWAN, 78 CEDERA, 226,000 TERPUTUS BEKALAN ELEKTRIK

TAIPEI: Taufan Haikui telah melanda Taiwan dengan membawa hujan lebat dan angin kencang, menyebabkan sekurang-kurangnya 226,000 isi rumah terputus bekalan elektrik dan ramai penduduk cedera, kata pihak berkuasa pada Isnin, lapor agensi berita dpa.

Menurut Pusat Operasi Kecemasan Pusat (CEOC), Haikui melepasi selatan Taiwan dan memasuki Selat Taiwan pada awal Isnin. Ribut yang lemah itu menuju ke bahagian selatan China.

Angin kencang menumbangkan pokok di timur dan selatan Taiwan dan menyebabkan bekalan elektrik terputus.

Pada Ahad, ribut itu mencatatkan kelajuan angin berterusan maksimum kira-kira 150 kilometer sejam (km/j), dengan tiupan sehingga kira-kira 190 km/j.

Ribut itu juga menyebabkan tanah runtuh dan banjir.

Menteri Dalam Negeri Lin Yu-Chang, yang mengetuai CEOC, pada Isnin menggesa penduduk supaya sentiasa berjaga-jaga kerana bencana banjir boleh berlaku di beberapa kawasan pergunungan, yang telah menerima hujan lebat sejak empat hari lalu.

Menurut CEOC, sekurang-kurangnya 78 orang cedera dalam kemalangan jalan raya, termasuk penunggang skuter dan pemandu kereta yang dihempap pokok tumbang.

Kira-kira 8,000 penduduk telah dipindahkan dan 1,916 orang ditempatkan di pusat perlindungan awam semasa Haikui melanda, menurut CEOC.

Ekor ribut itu akan terus menjejaskan cuaca tempatan di Taiwan sehingga awal Selasa, iaitu apabila CEOC dijangka menarik balik amaran taufan. — AlHijrah Online


TH TERUS PERKUKUH KESELAMATAN PERKHIDMATAN DIGITAL

KUALA LUMPUR: Lembaga Tabung Haji (TH) meneruskan usaha untuk memperkukuh keselamatan perkhidmatan digitalnya dengan menambah baik kawalan teknologi demi keselesaan dan keselamatan urusan kewangan pendeposit.

TH dalam kenyataan hari ini memaklumkan bahawa bermula 1 Julai, TH membenarkan pemindahan wang daripada akaun simpanan TH ke akaun bank sendiri sahaja.

“Pendeposit juga hanya boleh mengaktifkan kad ATM dengan akaun TH menerusi mesin ATM dan bukan melalui perkhidmatan perbankan dalam talian bank-bank rakan strategik TH,” menurut kenyataan itu.

Langkah itu merupakan satu daripada usaha TH dalam memastikan para pendeposit tidak terjerat dalam perangkap pihak tidak bertanggungjawab atau scammer kerana TH memandang serius terhadap penipuan yang berlaku melibatkan pendeposit melalui perbankan Internet bank-bank rakan strategik TH.

“TH sentiasa cakna dan prihatin akan keselamatan urusan para pendeposit. Justeru, TH akan terus berusaha untuk memperkasakan lagi perkhidmatan digital TH demi keselesaan para pendeposit,” kata Pengarah Eksekutif Operasi TH Mohamad Ameen Abdul Wahab dalam kenyataan berkenaan.

TH juga sentiasa melakukan kemas kini dan memperketat kawalan keselamatan teknologi sedia ada secara berterusan bagi memastikan semua transaksi yang dilakukan oleh pendeposit adalah selamat.


SEMUA SEKOLAH BAWAH KPM DI SELANGOR DITUTUP

SELANGOR: Sekolah-sekolah di Selangor, yang bernaung di bawah Kementerian Pendidikan (KPM) diarah tutup untuk pembelajaran secara bersemuka bermula esok sehingga 12 Mei.

Makluman tersebut disahkan melalui Pengarah Pendidikan Negeri, Izmi Ismail melalui surat arahan penutupan sekolah di negeri Selangor.

Surat arahan penutupan sekolah tersebut diedarkan kepada semua Pegawai Pendidikan Daerah, Pejabat Pendidikan Daerah Negeri Selangor yang bertarikh 5 Mei 2021.

Dalam kenyataan tersebut turut menyatakan KPM mengambil kira keputusan Jawatankuasa Khas Keselamatan Negeri Selangor (JKKNS) yang mencadangkan sekolah untuk ditutup pada 6 Mei hingga 12 Mei 2021.

“Syor JKKNS ini adalah satu usaha untuk mengurangkan pergerakan dalam komuniti berikutan kes COVID-19 di negeri Selangor,” menurut surat arahan itu.

Pergerakan murid asrama untuk pulang ke rumah masing-masing sempena cuti hari raya Aidilfitri tahun 2021 adalah seperti yang telah dijadualkan pihak sekolah.

“Bagi mengelakkan kekeliruan dalam kalangan murid dan ibu bapa, pihak sekolah perlu mengekalkan jadual pergerakan pulang yang telah ditetapkan,” katanya.

Sementara itu, semua Pegawai Pendidikan Daerah perlu memastikan guru-guru boleh melaksanakan Pengajaran dan Pembelajaran di Rumah (PdPR) berdasarkan kesesuaian dan keupayaan akses kepada komunikasi murid sepanjang tempoh penutupan sekolah.—AlHijrah Online


12,500 ORANG SERTAI IJTIMAK TABLIGH, HANYA 500 BELUM DISARING

KUALA LUMPUR: Di sebalik angka 16,000 yang banyak disebut, data rasmi Masjid Seri Petaling menunjukkan lebih kurang 12,500 orang termasuk 1,600 tetamu luar negara menghadiri ijtimak tabligh di Masjid Seri Petaling dari 28 Feb hingga 2 Mac.

Ahli Mesyuarat Markaz Dakwah & Tabligh Malaysia Abdullah Cheong dalam satu kenyataan hari ini berkata bermakna kehadiran peserta tempatan adalah sekitar 11,000 orang.

Berdasarkan rekod Kementerian Kesihatan (KKM) setakat 19 Mac sekitar 10,500 peserta ijtimak sudah pun disaring, bermakna hanya sekitar 500 peserta tempatan yang belum disaring bagi membendung penularan COVID-19, katanya.

Selain itu dalam kenyataan sama, beliau juga menolak dakwaan terdapatnya ribuan warga Rohingya yang telah menyertai ijtimak itu memandangkan rekod rasmi menunjukkan bilangan peserta Rohingya hanya sekitar 200 orang dan dari Myanmar pula 150 orang.

“Data rasmi Masjid Seri Petaling menunjukkan jumlah peserta yang bersolat maghrib di masjid itu pada 29 Feb, termasuk tetamu luar negara dan mereka yang mempunyai tugas khidmat seperti menjaga trafik, memasak dan menjaga ruang parkir, adalah sekitar 12,500 orang.

“Kiraan sekitar 12,500 orang ini bukanlah jumlah yang baharu kami dapat, malah ini merupakan rekod dari Syukbah (bahagian) Pendataan untuk pendaftaran setiap kali berlangsungnya ijtimak yang dilakukan selama bertahun-tahun lamanya,” katanya.

Abdullah turut menjelaskan Syukbah Pendataan dilakukan melalui data logik berdasarkan keluasan tempat ijtimak dan jumlah yang hadir memandangkan ijtimak seumpama itu sering dianjurkan.

“Sebagai contoh, sayap kanan masjid boleh memuatkan 1,700 orang (85 orang bagi setiap saf x 20 saf) manakala baki lima saf lagi dikhaskan untuk beg peserta ijtimak. Sementara di bahagian tetamu luar yang berlantai marmar, boleh memuatkan 840 orang (42 orang setiap saf x 20 saf).

“Jumlah kehadiran ijtimak, kami kira semasa solat didirikan berdasarkan kiraan kepala dalam setiap saf dan bukanlah anggaran semata-mata. Ini adalah bagi memudahkan pengurusan makanan dan tempat tinggal untuk semua peserta ijtimak,” katanya.

Menurut Abdullah lagi, terdapat beberapa trend kehadiran dan jumlah peserta dalam saf sepanjang ijtimak berlangsung seperti jumlah peserta paling ramai dicatat pada setiap waktu maghrib pada Sabtu malam serta waktu maghrib dan zohor memandangkan sebahagian besar jemaah mengamalkan solat jamak.

Mengenai saringan dan pemeriksaan kesihatan, Abdullah menjelaskan pihaknya menerima banyak laporan mengenai peserta ijtimak yang telah pergi ke pejabat kesihatan daerah ataupun hospital berhampiran terutamanya pada beberapa hari pertama.

“Apabila mereka tidak menunjukkan sebarang gejala, mereka telah minta pulang ke rumah masing-masing dan dikuarantin selama 14 hari. Namun kami khuatir butiran mereka tidak direkod sebelum dihantar pulang.

“Jadi, apabila terdengar laporan yang mengatakan ribuan peserta ijtimak belum disaring, ramai antara mereka telah pergi berkali-kali ke pejabat kesihatan atau hospital sehingga nama dan butiran mereka direkodkan. — BERNAMA


BELANJAWAN 2023: E-TUNAI RM200 UNTUK GOLONGAN BELIA

KUALA LUMPUR: Kerajaan akan menawarkan kredit RM200 kepada golongan belia di bawah e-Tunai Belia Rahmah.

Perdana Menteri Datuk Seri Anwar Ibrahim berkata demikian dalam Pembentangan Belanjawan 2023 Malaysia Madani di Parlimen, hari ini.

Katanya, kerajaan telah memperuntukkan RM400 juta untuk dimanfaatkan 2 juta orang belia yang berumur 18 hingga 20 tahun.–AlHijrah Online


GAZA CATATKAN TUJUH KES BAHARU COVID-19

GAZA: Kementerian Kesihatan di Gaza semalam mengumumkan tujuh kes baharu COVID-19 dikesan dan kini dikuarantin di selatan wilayah konflik itu.

Kementerian berkenaan dalam kenyataan dipetik agensi berita Xinhua melaporkan, tujuh kes baharu itu membabitkan pegawai keselamatan yang mempunyai kontak dengan dua kes pertama yang baru pulang dari Pakistan dan dikesan di sempadan Rafah, Sabtu lalu.

“Kementerian Kesihatan menegaskan yang tujuh kes positif itu kini diletakkan di unit kuarantin khas. Mereka tidak meninggalkan pusat kuarantin di sempadan Rafah dan mereka tidak mempunyai kontak dengan sesiapa sahaja di luar pusat kuarantin,” kata kenyataan itu.

Kenyataan itu menegaskan bahawa setakat ini, tiada kes COVID-19 dicatatkan di dalam wilayah konflik Gaza. (Kesemua kes terbabit adalah di sempadan Gaza-Mesir)

Jumlah penduduk
Palestin yang dijangkiti mencecah 71 kes, termasuk sembilan kes di Gaza dan 62
kes di Tebing Barat.

Jurucakap Kerajaan Palestin, Ibrahim Melhem berkata daripada jumlah itu, sebanyak 16 kes sudah pulih di Tebing Barat.

Hamas, yang menguasai Gaza sejak 2007, mengetatkan langkah berjaga-jaga mencegah penyebaran COVID-19 di wilayah konflik itu yang menampatkan dua juta penduduk. — Terjemahan AlHijrah Online/ Zamir Akmal Zambri


Afghanistan: Banjir musnah ribuan rumah penduduk

HERAT, AFGHANISTAN – Penduduk di barat Afghanistan mula
menjalankan proses pembersihan susulan banjir buruk yang melanda baru-baru ini.

Hujan lebat berterusan sejak Jumaat lalu menyebabkan banjir
kilat di sekurang-sekurangnya lima wilayah barat dan utara Afghanistan.

Banjir yang terburuk dalam tempoh sedekad itu bukan sahaja
memusnahkan kediaman penduduk malah turut meragut 35 nyawa.

Akses ke perkampungan terpencil di beberapa bahagian
Afghanistan juga dilaporkan terputus akibat banjir.

Di wilayah Herat misalnya, sekurang-sekurangnya 10 daerah
terjejas teruk dan penduduk sedaya upaya menyelamatkan harta benda yang tinggal.

“Kami telah kehilangan segalanya di sini, tiada apa lagi yang
tinggal,” ujar seorang penduduk Herat bernama Bibi Gul yang kehilangan tempat
tinggal.

Sementara itu,seorang lagi penduduk Fazel Ahmad, berkata
banjir buruk tersebut turut memusnahkan ternakan penduduk termasuk lembu dan
kambing.

Jurucakap Pengurusan Bencana Kebangsaan Afghanistan, Hashmat Bahaduri berkata, secara keseluruhan lebih 3,000 rumah didapati rosak akibat banjir yang melanda selepas kemarau selama bertahun-tahun. – Sinar Harian


ISU TAHFIZ SWASTA TEKESAN COVID-19 AKAN DIBINCANG BERSAMA PM

KOTA BHARU: Isu maahad tahfiz swasta yang terpaksa menutup operasi akibat pandemik COVID-19 akan dibincang bersama Perdana Menteri Datuk Seri Ismail Sabri.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata, pertemuan yang dijangka akan dibuat minggu hadapan akan turut disertai menterinya, Idris Ahmad.

“Berdasarkan Bajet 2021, setakat ini kita telah membelanjakan sejumlah RM60 juta khusus untuk bidang pendidikan Islam terutama melibatkan tahfiz dan sekolah pondok.

“Antara perkara yang kita akan bawa kepada pertimbangan dalam pertemuan bersama perdana menteri ialah untuk tahfiz-tahfiz ini dapat terus bertahan dalam suasana pandemik.

“Kita jangka apabila sekolah dibenarkan operasi pada Oktober nanti mungkin mereka (tahfiz) boleh bernafas sikitlah. Apa pun, ini merupakan masalah yang agak besar kerana setiap operasi tahfiz itu memang tinggi kosnya,” katanya kepada media selepas Program Outreach Vaksinasi COVID-19 di Masjid As-Salam, Pengkalan Chepa, Kota Bharu.

Beliau turut menyeru agar semua maahad tahfiz, sekolah pondok dan sekolah agama swasta berdaftar dengan majlis agama negeri masing-masing bagi memudahkan penyaluran bantuan dapat dibuat. — AlHijrah Online


CATATAN HAJI 1440H: ANTARA BAHULU DAN JUBAH ANAKKU

NADZIRAH SHARINGAT

Ketika
menjejakkan kaki ke Makkah, Fatimah Eral, 62, hanya membawa wang tunai RM300
dan kuih bahulu sebagai bekal untuk menjalani ibadah di Tanah Suci.

Tidak langsung
terlintas di kepalanya untuk membawa pulang berkotak-kotak buah tangan untuk
keluarga atau saudara mara, tetapi di hatinya tersemat satu hajat. Warga emas itu
mahu menunaikan hasrat anak bongsunya yang amat dirindui.

Anak bongsunya,
Mohd Nor, 13, yang sebelum itu amat gembira ketika mengetahui ibunya akan
menunaikan haji benar-benar menginginkan jubah baru dari Tanah Suci untuk
dibuat persalinan mengaji.

Ketika menemubual Fatimah, saya dapat melihat betapa warga emas yang berasal dari Semporna, Sabah itu cukup beremosi saat bercerita tentang anak bongsunya yang hanya berusia tiga tahun ketika ditinggalkan bapanya yang hilang entah ke mana.

“Aku tidak tahu dia hilang begitu sahaja, kami tidak bercerai,” kata Fatimah saat ditanyakan di mana suaminya sekarang.

Kumpulan
wartawan Malaysia yang menemubual Fatimah bertanya sejak bila lagi suaminya menghilangkan
diri.

“10 tahun lepas,” jawab Fatimah dalam genangan air mata. Allahu, saat itu jujurnya jauh di dalam hati saya merasa amat sedih bila mendengar ujian hidup yang menimpa ibu tua ini.

Hilang tempat
bergantung tanpa diberi sebarang isyarat atau sepatah kata, apatah lagi harta,
yang ditinggalkan hanyalah anak bongsu yang ketika itu baru berusia tiga tahun
yang mungkin belum mengenali wajah bapanya.

Tiap kali
bercerita tentang anak bongsunya, Fatimah akan menangis. Dia teringat akan
nasib anaknya yang ketiadaan kasih bapa dalam usia muda selain kepayahan hidup
yang mereka terpaksa harungi selama ini.

Berkongsi kisah hidupnya dengan wartawan Malaysia di Makkah, Fatimah berkata anaknya itu sering makan nasi berlauk kicap, malah pernah bersarapan air suam sahaja yang dikongsi dengannya.

Ibu kepada tiga
anak itu itu juga menegaskan yang beliau tidak berniat langsung untuk
berbelanja, namun sedaya upaya mahu memenuhi permintaan anak bongsunya yang
mahukan jubah baharu itu. RM300 yang dibawanya disimpan erat.

Saya bertanya kepada Fatimah tentang makan minumnya di Makkah. Jawabnya, “di sinilah makanan aku yang paling sedap. Tapi aku merasa amat sedih, anakku di kampung makan apa?”

“Kalau pagi
makcik makan apa?” tanya saya lagi kepada ibu tua itu memandangkan hanya
hidangan tengah hari dan malam yang disediakan di sini.

Fatimah menjawab, “aku ada bawa bekal bahulu. Makanan sama tidak apa, asalkan kenyang”.

Mengenali
Fatimah dengan lebih dekat, ternyata dia bukanlah insan yang suka meminta-minta
walaupun dihimpit kemiskinan.

Ditanya tentang
persiapan ke Tanah Suci, tanpa segan silu warga emas itu menjawab, “banyak
pakaianku orang yang bagi”.

Dipegang tudung
hijaunya sambil berkata, “Aku bawa pun tidak banyak, guna apa adanya. Aku
dapat ke sini (Tanah Suci) pun aku sudah bersyukur”. Terlihat air jernih bergenang
di kelopak matanya.

Menyedari kisah
Fatimah yang menyedihkan itu, ramai yang tampil menghulurkan bantuan kewangan.
Tapi hati saya makin tersentuh apabila dia berkata, “wang bantuan ini akan
aku simpan untuk belanja anak- anakku di Sabah nanti”. Allahu..

Jika diikutkan simpanan Tabung Haji (TH), Fatimah mengakui yang dia tidak mungkin menjejakkan kaki ke Tanah Suci. Dia antara 30,200 jemaah Malaysia yang mengerjakan haji tahun ini.

Hakikatnya, baki akaun TH Fatimah bukannya bertambah, malah susut setiap tahun. Mana tidaknya, dengan hanya berniaga kuih dan nasi kuning dengan purata pendapatan RM40 sehari yang digunakan untuk menanggung kehidupanan tiga anak dan lima cucunya, mana mungkin dia mampu menyimpan untuk haji.

Fatimah antara jemaah yang dibiayai Tabung Warga Tua TH selepas beliau dua kali menolak tawaran haji kerana kedaifan dan kesempitan hidup.

Terima kasih Tabung Haji kerana merealisasikan impian Fatimah untuk melaksanakan rukun Islam kelima.

Dua minggu meninggalkan Makkah, terdetik di hati saya barangkali anak bongsu Fatimah kini menjadi anak yang paling bahagia dengan jubah baharu yang dibawa pulang ibunya dari Makkah. – AlHijrah Online

Penulis adalah wartawan TV AlHijrah yang membuat liputan haji musim 1440H.


BANTUAN TUNAI RAKYAT FASA 1 DIAWALKAN JANUARI INI

KUALA LUMPUR: Kerajaan Perpaduan bersetuju meneruskan beberapa bantuan yang telah diumumkan dalam Belanjawan 2023 sebelum ini dengan penambahan baik dari segi jumlah serta dipercepatkan tempoh pembayarannnya.

Perdana Menteri Datuk Seri Anwar Ibrahim yang juga Menteri Kewangan berkata ia termasuk Bantuan Tunai Rakyat yang akan diteruskan dengan pembayaran Fasa 1 mula disalurkan pada Januari 2023 berbanding Mac sebelum ini.

“Bayaran Fasa 1 ini akan memanfaatkan hampir 9 juta penerima dengan peruntukan RM2 bilion melibatkan kadar RM300 bagi setiap isi rumah dan RM100 ringgit untuk penerima bujang.

“Saya berharap, penyaluran awal ini dapat membantu meringankan beban yang ditanggung rakyat pada waktu ini,” katanya ketika membentangkan Rang Undang-Undang (RUU) Kumpulan Wang Disatukan (Perbelanjaan Masuk Akaun) 2022 pada Persidangan Penggal Pertama, Parlimen ke-15 di sini hari ini.

Selain itu, kerajaan juga akan meneruskan Bantuan Awal Persekolahan sebanyak RM150 kepada semua murid pada Januari ini, tanpa mengambil kira had pendapatan ibu bapa, selain Bantuan Kebajikan Masyarakat kepada isi rumah miskin, warga emas dan OKU juga diteruskan.

Sementara itu, dalam memastikan kebajikan para pekebun kecil dan getah semasa musim tengkujuh, Anwar berkata kerajaan bercadang untuk menyalurkan bantuan tambahan sebanyak RM200 kepada pekebun kecil getah bagi Januari 2023.

“Setakat ini, Kerajaan telah pun menyalurkan Bantuan Musim Tengkujuh (BMT) bagi November dan Disember dengan bantuan keseluruhan RM600 ringgit kepada hampir 320,000 pekebun kecil getah,” katanya.

Dalam perkembangan lain, kerajaan akan meneliti rancangan untuk menambah peruntukan dalam pengurusan bencana dan banjir berikutan keadaan banjir yang dialami dilihat lebih parah daripada jangkaan awal.

Menurut Perdana Menteri, peruntukan sebanyak RM400 juta telah disalurkan kepada Agensi Pengurusan Bencana Negara (NADMA) sebelum ini sebagai kesiapsiagaan awal di kawasan-kawasan banjir dan memberi jaminan akan menyediakan sumber kewangan tambahan sekiranya perlu.

Katanya pelbagai agensi kerajaan juga sudah berada di lapangan bagi mengerakkan jentera untuk membantu rakyat.

Rang Undang-Undang itu kemudianya diluluskan Dewan Rakyat tanpa dibahaskan.–AlHijrah Online


GANGGUAN AIR: PPIM GESA TINDAKAN TEGAS, TIDAK MAHU PENGGUNA DAN PENIAGA TERUS JADI MANGSA

KUALA LUMPUR: Persatuan Pengguna Islam Malaysia (PPIM) menggesa tindakan tegas diambil kerajaan berhubung isu pencemaran air sungai hingga menyebabkan berlaku masalah air di lebih 1,292 kawasan di Lembah Klang.

Ketua Aktivisnya, Datuk Nadzim Johan mempersoal sampai bila pengguna dan peniaga harus menjadi mangsa kepada pengusaha kilang yang tidak bertanggungjawab membuang sisa perniagaan ke dalam sungai.

“Saya tidak fikir perkara ini harus dibenarkan berlaku. Mungkin tidak cukup undang-undang atau penguatkuasaan jadi benda ini bagi kami di PPIM amat sedih masih berlaku dan tiada jaminan ia tidak akan berlaku lagi.

“Masalah ini merumitkan urusan harian pengguna dan peniaga jadi saya berpandangan harus ada kaedah berkesan dan tegas yang diambil kerajaan bagi mengelak ia berlaku lagi di masa akan datang,” katanya.

Selain itu Datuk Nadzim juga mencadangkan agar kilang yang berpotensi menyebabkan berlaku pencemaran tidak dibenarkan beroperasi berdekatan kawasan sungai sebagai langkah keselamatan.

Beliau juga menyeru kempen kesedaran berhubung pencemaran sungai diperluaskan kerajaan terutama kepada pemilik perniagaan bagi mendidik mereka menjadi pengusaha yang lebih bertanggungjawab. – AlHijrah Online / Faez Baderolhesam


YOUTUBER LELAKI DIREMAN SUSULAN DAKWAAN CABUL

KOTA BHARU: Seorang ‘youtuber’ lelaki hari ini direman dua hari bagi membantu siasatan dakwaan cabul terhadap seorang wanita berusia 24 tahun.

Perintah reman yang bermula hari ini dikeluarkan oleh Majistret Kamarul Hasyime Rosli.

Suspek berusia 22 tahun tiba di Mahkamah Majistret Kota Bharu kira-kira 10.35 pagi tadi dalam keadaan sugul.

Siasatan terhadap ‘youtuber’ yang juga penerbit dan pengarah drama dalam talian itu dibuat mengikut Seksyen 354 Kanun Keseksaan.

Semalam, media melaporkan, satu laporan polis dibuat oleh mangsa terhadap suspek pada Jumaat lalu berhubung dakwaan dicabul lelaki terbabit.

Insiden itu berlaku selepas sesi penggambaran sebuah drama arahan suspek pada pagi 2 Ogos lalu di sebuah inap desa di Kubang Kerian, Kota Bharu.

Laporan itu menyatakan suspek bertindak mencium, memeluk serta meraba bahagian dada dan kemaluan mangsa yang juga pelakon drama itu sebelum melakukan onani ketika mangsa berada berseorangan dalam sebuah bilik tidur di tempat kejadian.

Suspek tampil menyerah diri di Ibu Pejabat Polis Daerah (IPD) Kota Bharu pagi semalam sebelum ditahan bagi siasatan lanjut. — AlHijrah Online


JANGAN JATUH HUKUM SESUKA HATI, RUJUK MAKLUMAT SAHIH

KOTA BHARU: Para agamawan disaran merujuk maklumat sahih serta menilai dari semua sudut pandangan dan tidak hanya menjatuhkan hukum sesuka hati.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata, orang ramai juga turut dinasihat agar mengikut hukum dan fatwa yang telah diputuskan dalam muzakarah para mufti sebelum mengeluarkan sebarang pandangan.

Beliau mengulas isu berkenaan dakwaan seorang pendakwah bebas wanita bahawa suami yang membiarkan isteri bersalin dengan disambut oleh doktor lelaki sebagai dayus.

Laporan penuh dalam Berita AlHijrah 13 November 2022.–AlHijrah Online


ANCAMAN PENCEMARAN BUDAYA MODEN

Masyarakat merupakan suatu institusi yang penting dalam pembangunan sesebuah kerajaan dan negara. Kesempurnaan masyarakat dapat meningkatkan kualiti pemerintahan dan dasar kerajaan yang dibentuk.

Oleh sebab itu, pengisian dalam pembangunan kemasyarakatan merupakan elemen asas yang dapat menentukan kesesuaian dan keberkesanan dasar-dasar, polisi dan hala tuju pencapaian sesebuah negara.

Dalam konteks Malaysia, penyatuan dan keseragaman masyarakat dalam mengamalkan dasar perpaduan mengikut acuan Rukun Negara, merupakan suatu platform yang menentukan hala tuju pendemokrasian negara ini sejak mencapai kemerdekaan.

Penyesuaian dasar-dasar negara dalam mereka bentuk arah perpaduan masyarakat sering menjadi agenda dan perbualan tokoh-tokoh politik, akedemia dan masyarakat di negara ini.

Hakikatnya, perpaduan masyarakat yang berasaskan sentimen agama dan bangsa tidak dapat diterima di Malaysia, apatah lagi jika terdapat unsur-unsur yang berkeupayaan merobek sentuhan perpaduan di kalangan kaum di negara ini, harus disingkirkan dengan segera.

Persoalan-persoalan yang timbul daripada pelaksanaan dasar-dasar perpaduan ini di Malaysia, seperti ketidaksamaan pengagihan kekayaan, pendemokrasian pendidikan dan dasar-dasar sosial secara terbuka, semakin lantang dikemukakan oleh NGO-NGO atau pertubuhan-pertubuhan sukarela di negara ini.

Penggubalan dasar-dasar perpaduan seumpama ini disifatkan sebagai suatu pendekatan yang perlu dihayati dan dikemaskinikan dari semasa ke semasa dalam menentukan kesempurnaan pembangunan perpaduan di kalangan masyarakat berbilang kaum di negara ini.

Dasar Perpaduan Nasional, Pembangunan Teknologi dan Masyarakat

Dasar Perpaduan Nasional yang telah digubal Kerajaan merangkumi penyeragaman dan pembangunan insititusi sosial masyarakat Malaysia secara menyeluruh dan berimbang. Ia boleh disifatkan sebagai pemangkin hala tuju perpaduan nasional yang dilaksanakan oleh kerajaan pada hari ini.

Penyesuaian unsur-unsur perpaduan dalam masyarakat seperti kebebasan hak asasi individu atau kumpulan, pendidikan, kebebasan beragama dan hak mendapatkan keadilan, adalah merupakan perkara-perkara yang menjadi asas kepada penentuan pembangunan masyarakat liberal, berdaya saing dan berkarismatik,

Penentuan dan pelaksanaan agenda-agenda tersebut bukanlah berdasarkan kepada omong-omong kosong atau perbualan ‘warong kopi’ seharian, tetapi ia harus dimantap dan disusuli dengan penggunaan dan penguasaan teknologi berasaskan kepada maklumat yang kini merupakan agenda utama ekonomi dunia hari ini.

Proses globalisasi sekarang dianggap sebagai suatu gerakan peralihan budaya konvensional kepada suatu persekitaran yang menyatukan segala pemikiran, falsafah, ideologi dan pegangan masyarakat. Ia mewujudkan suatu perubahan drastik terhadap pemikiran, perlakuan dan tingkah laku individu untuk menghasilkan identiti baru yang bertentangan dengan nilai atau norma masyarakat sedia ada.

Ia kerap dikaitkan dengan peradaban budaya dan impak kepada kehidupan masyarakat. Peningkatan dalam teknologi maklumat menyebabkan masyarakat terdorong untuk mengubah budaya yang mereka amalkan kepada suatu konsep budaya baru yang dikatakan dapat memenuhi perkembangan era teknologi maklumat tersebut.

Isu lonjakan teknologi ini juga berkait rapat dengan pembentukan identiti masyarakat. Menjadi kebimbangan kita  apabila perkembangan pesat dunia globalisasi hari ini yang akan menyukarkan kemuafakatan masyarakat dari segi identiti dan budaya masyarakat kita.

Malaysia tidak terlepas daripada menghadapi dilema ini. Dasar liberalisasi kerajaan terhadap kandungan Internet menyebabkan masyarakat cenderung untuk meneroka bentuk budaya baru yang ditonjolkan oleh negara-negara barat dalam usaha untuk memperluaskan pengaruh mereka.

Kebebasan mendapatkan maklumat tanpa penyeliaan, pemantauan atau kengkangan menerusi mekanisme tertentu ini memberikan gambaran bahawa proses imperalisme media barat terhadap pengembangan budaya timur telah berlaku.

Dalam erti kata lain, penjajahan budaya barat ke atas masyarakat timur akan mengubahkan persepsi masyarakat mengenai peradaban timur yang mereka amalkan sebelum ini.

Masyarakat dilihat tidak lagi akan menganggap pengamalan budaya timur yang mereka pertahankan selama ini relevan akan memberi kebaikan kepada mereka pada zaman teknologi maklumat hari ini.

Peraturan-peraturan yang dianggap ‘kuno’ atau menyekat kebebasan peribadi tidak lagi dilihat sebagai suatu bentuk pengawalan yang sempurna buat diri mereka. Ia bukan sahaja mendatangkan masalah, tetapi juga tidak memberi peluang kepada mereka untuk mengecapi ketelusan maklumat pada zaman ini.

Penguasaan teknologi berdasarkan ilmu teras yang tinggi dan dinamik hanya boleh dilaksanakan menerusi kejayaan sistem sosial dalam masyarakat memelihara dan memantapkan agenda  sosial mereka agar berdaya saing dengan masyarakat global. Ia boleh dicapai menerusi kesepaduan ikatan dan kerjasama masyarakat tanpa mengikut ras, kaum, dan agama. Kerjasama yang dimaksudkan ini boleh meliputi unsur-unsur seperti;

Namun begitu, penaklukan teknologi maklumat ini memerlukan keseimbangan dari segi percambahan ilmu dasar dan peradaban masyarakat supaya kesan ancaman daripada penggunaan dan penaklukan teknologi tersebut tidak meledak, menggugat dan seterusnya menghancurkan agenda sosial yang kita pertahankan selama ini.

Beberapa pendekatan rasional dalam menentukan kesepaduan masyarakat di negara ini perlu diberi tumpuan secara serius, seperti

Penulis adalah pensyarah kanan yang juga Ketua Pusat Kecemerlangan Komunikasi, Media dan Industri Kreatif, Fakulti Bahasa Moden dan Komunikasi (FBMK) UPM.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


KANAK-KANAK PEREMPUAN LEMAS MANDI KOLAM

BANTING: Seorang kanak-kanak perempuan berusia tujuh tahun maut akibat lemas ketika mandi di kolam renang bersama ahli keluarganya di sebuah taman tema di Banting, hari ini.

Penolong Pengarah Operasi Jabatan Bomba dan Penyelamat Malaysia (JBPM) Selangor Mohamadul Ehsan Mohd Zain berkata, pihaknya menerima panggilan kecemasan kira-kira jam 11.38 pagi sebelum menghantar anggotanya ke lokasi kejadian.

“Sebaik tiba di lokasi, kanak-kanak perempuan itu sudah dikeluarkan orang awam dan tidak sedarkan diri

“Mangsa dibawa pasukan perubatan Kementerian Kesihatan (KKM) ke Hospital Banting bagi tindakan lanjut,” katanya dalam satu kenyataan hari ini.

Bagaimanapun, Mohamadul Ehsan memaklumkan bahawa kanak-kanak tersebut telah meninggal dunia semasa menerima rawatan di hospital.—AlHijrah Online


ENAM NGO RAYU MALAYSIA BANTAH RANCANGAN ISRAEL RAMPAS TEBING BARAT

KUALA LUMPUR: Enam pertubuhan kerajaan (NGO) berkaitan Palestin hari ini merayu Kerajaan Malaysia menyuarakan bantahan terhadap rancangan rejim zionis Israel untuk mengilhakan (annex) sebahagian besar kawasan Tebing Barat.

Rayuan kepada Kerajaan Malaysia itu disuarakan melalui surat bertarikh hari ini yang dikemukakan kepada Perdana Menteri, Tan Sri Muhyiddin Yassin.

Surat itu ditandatangani wakil daripada Majlis Perundingan Pertubuhan Islam Malaysia (MAPIM), Humanitarian Care Malaysia Berhad (MyCare), Pertubuhan Kebudayaan Palestin Malaysia (PCOM), Yayasan Al-Quds Malaysia, BDS Malaysia dan Islamic Renaissance Front.

Surat itu berkata bersempena dengan peringatan ke-72 peristiwa Nakbah pada 15 Mei 1948, NGO terbabit ingin menarik perhatian Perdana Menteri terhadap kenyataan Israel berhubung rancangannya untuk mengilhakan Tebing Barat.

“Kami menulis surat ini kepada Tan Sri untuk merayu agar pihak Tan Sri mengeluarkan kenyataan mewakili Malaysia bagi menggesa Pertubuhan Bangsa-Bangsa Bersatu (PBB) dan Persidangan Kerjasama Islam (OIC) bertindak ke atas rancangan pengilhakan ini.

“Tindakan pengilhakan oleh rejim itu akan mencetuskan bantahan keras bukan sahaja daripada warga Palestin, malah daripada masyarakat sivil di seluruh dunia.

“Dalam situasi pandemik COVID-19, rejim Israel berusaha melengkapkan pendudukannya ke seluruh kawasan Tebing Barat. Ini adalah provokasi terang-terangan yang akan meningkatkan ketegangan dan tentunya disusuli kekejaman tentera Israel,” demikian kandungan surat terbabit yang turut dikongsikan dengan AlHijrah Online hari ini.

NGO terbabit berkata, adalah tidak ragu-ragu lagi bahawa tindakan itu merupakan rancangan rejim zionis untuk merampas seluruh kawasan Tebing Barat dan mereka lakukannya sejak 1967 untuk menduduki seluruh tanah Palestin.

“Kami percaya, jika masyarakat antarabangsa tidak memberi maklum balas keras dalam masa terdekat, Palestin akan lenyap sama sekali kerana Israel tidak akan berhenti selepas merampas beberapa kejiranan dalam wilayah dijajahnya.

“Rejim Israel menyasarkan untuk meneruskan agenda 1967 iaitu menduduki Jerusalem (Baitulmaqdis Timur) secara keseluruhan,” demikian antara kandungan surat itu merujuk kepada resolusi ‘kerajaan darurat’ di antara Benjamin Netanyahu dan Benny Gantz  mengilhakkan sebahagian besar Tebing Barat pada Julai depan.

Pembahagian wilayah Palestin itu melalui pengilhakan sebahagian besar Jerusalem (Baitulmaqdis Timur) dan Tebing Barat, termasuk Lembah Jordan, akan menghapuskan setiap inci tanah rakyat Palestin yang masih berbaki selain Gaza.

Perluasan wilayah Israel itu merupakan sebahagian agenda “Perjanjian Abad Ini” yang dicadangkan Presiden Amerika Syarikat (AS), Donald Trump.

Rancangan rejim zionis Israel itu juga pelanggaran secara langsung terhadap Konvensyen Geneva Keempat dan semua undang-undang antarabangsa.

Ini termasuklah Resolusi 242 Majlis Keselamatan PBB pada 1967 yang tidak mengiktiraf pengilhakan Timur Jerusalem pada 1980 dan Bukit Golan pada 1981.

“Jika tidak disekat, ketegangan akan meningkat dan berkemungkinan besar ianya meletus menjadi pertumpahan darah yang menyebabkan ramai warga Palestin terkorban,” kata wakil NGO terbabit.

Enam wakil NGO terbabit adalah Presiden MAPIM, Mohd Azmi Abdul Hamid; Pengerusi MyCare, Dr Hafizi Mohd Nor; Pengerusi PCOM, Muslim Imran; Dr Sharif Abu Shammala (Yayasan Al Quds Malaysia); Prof Mohd Nazari Ismail (BDS Malaysia) dan Datuk Dr Ahmad Farouk Musa (Islamic Renaissance Front) – AlHijrah Online/ Syed Azwan Syed Ali


PERMOHONAN TIDAK MAHU AJAR JAWI DITOLAK

KUALA LUMPUR: Permohonan parti Gerakan bagi tidak melaksanakan sesi pengajaran dan pembelajaran (PnP) tulisan jawi di sekolah vernakular ditolak Mahkahmah Tinggi Pulau Pinang, harini.

Menurut Amarjit Serjit Singh, Pesuruhjaya Kehakiman Mahkamah Tinggi, Jawi sebahagian daripada Bahasa Malaysia yang merupakan bahasa kebangsaan.

Beliau berkata pelaksanaan kelas Jawi ini tidak bertentangan dengan semangat Akta Bahasa Kebangsaan 1963/1967 dan peruntukan di bawah Perlembagaan Persekutuan.

September lalu, fail saman daripada Gerakan dikemukakan kepada kerajaan pusat bagi mencabar keputusan kerajaan yang mahu melaksanakan pembelajaran tulisan jawi di sekolah vernakular.

Mak Kah Keong, peguam yang mewakili Gerakan menghubungi media hari ini berkata pusat Gerakan akan bermesyuarat untuk menentukan sama ada rayuan berhubung keputusan itu. — AlHijrah Online


MURID SEKOLAH WAJIB JALANI SARINGAN COVID-19 SETIAP MINGGU

PUTRAJAYA: Murid sekolah rendah diwajibkan untuk menjalani ujian saringan COVID-19 mingguan secara bergilir, berkuat kuasa Isnin 29 November.

Menteri Kesihatan Khairy Jamaluddin Abu Bakar berkata, inisiatif tersebut merupakan sebahagian daripada Strategi Pengujian COVID-19 Kebangsaan.

“Ujian pengesanan ini adalah bagi mengelakkan kewujudan kluster di sekolah,” katanya, hari ini semasa sidang media yang turut dihadiri Ketua Pengarah Kesihatan Tan Sri Dr Noor Hisham Abdullah.

Tambah Khairy Jamaluddin, ujian saringan tersebut perlu dilaksanakan dengan melibatkan sekurang-kurangnya 10 peratus sampel daripada populasi murid di sesebuah sekolah.

“Murid akan menjalani ujian saringan secara bergilir kepada sampel berbeza setiap minggu bagi melihat wujud kesan gejala atau sebaliknya. Sekiranya murid bergejala saringan haruslah dilakukan begitu juga terhadap pelajar yang tidak bergejala.

“Murid sekolah rendah adalah golongan di bawah usia kelayakan untuk menerima vaksin dan perlu menjalani ujian saringan secara mingguan,” katanya.

–AlHijrah Online


AGONG TITAH ADAKAN SOLAT HAJAT UNTUK PALESTIN SELURUH NEGARA ESOK

PUTRAJAYA: Yang Di-Pertuan Agong, Al Sultan Abdullah Sultan Ahmad Shah menitahkan seluruh masjid dan surau di negara ini untuk menganjurkan solat sunat hajat bagi mendoakan kesejahteraan rakyat Palestin.

Titah baginda, rakyat jelata juga disaran berbuat demikian di kediaman masing-masing selain melaksanakan doa selamat bagi tujuan itu.

“Al Sultan Abdullah menzahirkan rasa dukacita dan sedih susulan pencerobohan dan serangan ganas tentera rejim Israel ke atas Masjid Al-Aqsa sejak 7 Mei 2021 dan semenanjung Gaza sejak 10 Mei 2021.”

Sementara itu, Ketua Pengarah Jabatan Kemajuan Islam Malaysia (JAKIM), Datuk Abdul Aziz Jusoh berkata, pihaknya menyahut titah Yang di-Pertuan Agong itu.

JAKIM katanya, memanjangkan cadangan itu serta memohon kerjasama Majlis Agama Islam dan Jabatan Agama Islam setiap negeri untuk bersama-sama menyahut saranan berkenaan dengan pematuhan prosedur operasi standard (SOP) sedia ada.

Solat hajat khusus untuk kesejahteraan saudara seagama di Palestin itu diadakan di tiga masjid utama kendalian Jabatan Agama Islam Wilayah Persekutuan (JAWI) iaitu Masjid Negara di Kuala Lumpur serta Masjid Putra dan Masjid Tuanku Mizan Zainal Abidin di Putrajaya secara serentak selepas solat Maghrib malam esok.

“JAKIM mengajak seluruh lapisan masyarakat untuk menzahirkan solidariti terhadap Palestin dan menyokong usaha-usaha yang dilakukan oleh semua pihak dalam membantu negara berkenaan.”

Beliau berharap semoga usaha yang dilakukan itu sedikit sebanyak dapat meringankan kesengsaraan dan sebagai tanda sokongan moral kepada Palestin.

Serangan Zionis yang masuk hari ketujuh hari ini menyaksikan lebih 140 penduduk Palestin syahid, termasuk 31 kanak-kanak, manakala hampir seribu orang cedera. – Alhijrah Online / Ardi Herman Mohd Mardzi


TAKTIK EDAR DADAH BERALIH KEPADA KENDERAAN BESAR

Tanjung Malim: Sindiket pengedaran dadah dikesan mengubah taktik untuk menyeludup bahan terlarang itu ke negeri lain dengan menggunakan kenderaan lebih besar sepanjang Perintah Kawalan Pergerakan (PKP) fasa kedua (2.0).

Timbalan Pengarah 1, Risikan dan Operasi Jabatan Siasatan Jenayah Narkotik Bukit Aman, DCP Zainuddin Ahmad berkata, tokan-tokan dadah dikesan masih aktif namun tidak lagi menggunakan khidmat penghantar makanan bermotosikal untuk menghantar bekalan kepada pembeli.

“Semasa PKP fasa pertama kita kesan tokan-tokan dadah ni banyak menggunakan motosikal, tetapi dalam fasa kedua mereka ubah taktik menggunakan kenderaan yang besar pula.

“Kenderaan besar seperti lori dan kereta diubahsuai dengan ada ruang khas untuk menyembunyikan dadah. Tujuan dia untuk mengelakkan daripada pemeriksaan sekatan jalan raya,” katanya.

Beliau berkata demikian kepada media selepas melawat dan memantau sekatan jalan raya (SJR) pada program Jeneral Turun Padang di SJR Stesen Bas Tanjung Malim hari ini.

Ujar DCP Zainuddin, khidmat penghantar makanan bermotosikal dikesan hanya digunakan untuk menghantar bekalan dadah dalam kuantiti yang kecil ke daerah-daerah dan kebanyakan aktif di sekitar Lembah Klang.

Tegas beliau, polis memandang serius isu tersebut dengan meletakkan Unit Anjing Pengesan (K9) di SJR di negeri-negeri dengan bilangan kenderaan tinggi seperti Perak, Pulau Pinang, Johor dan Selangor untuk mengesan dadah.

Selain itu ujar DCP Zainuddin, tangkapan serta rampasan juga sentiasa dilakukan di parti-parti persendirian yang didapati terdapat penyalahgunaan dadah.

Katanya, polis akan sentiasa memantau dan masyarakat yang mempunyai maklumat melalui penyeludupan dadah diseru memaklumkan kepada balai-balai polis berhampiran supaya tindakan boleh diambil ketika SJR. – AlHijrah Online / Hamimah Hamid


HARGA SILING AYAM, TELUR AYAM DAN SUBSIDI MINYAK MASAK KEMASAN BOTOL TIDAK DITERUSKAN

PUTRAJAYA: Kawalan harga siling ayam dan telur ayam, serta subsidi minyak masak sawit tulen dalam kemasan botol dua, tiga dan lima kilogram (kg) tidak diteruskan mulai 1 Julai ini, umum Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi hari ini.

Dalam sidang media selepas mempengerusikan sesi libat urus dengan pemegang taruh industri ayam di sini hari ini, Nanta berkata langkah itu dilaksanakan untuk memastikan bekalan bahan makanan dalam pasaran lebih stabil dan dalam jangka masa panjang pula dapat menstabilkan harga.

“Harga ayam akan diapungkan dan akan tertakluk kepada kuasa pasaran. Golongan memerlukan akan dibantu nanti dengan bantuan wang tunai bersasar,” katanya maklumat lanjut mengenai bantuan wang bersasar itu akan dibuat Kementerian Kewangan.

Pada masa ini kerajaan menetapkan harga maksimum runcit ayam dan telur bagi Semenanjung Malaysia bagi ayam bulat standard adalah pada RM8.90 sekilogram dan ayam bulat super (disembelih dan dibersihkan tanpa kaki, kepala, hati dan hempedal) pada RM9.90 sekilogram.

Perdana Menteri Datuk Seri Ismail Sabri Yaakob berkata berkuat kuasa 1 Julai, Putrajaya tidak lagi akan memberikan subsidi kepada penternak ayam. Susulan penamatan subsidi itu, pihak penternak dilaporkan berharap kerajaan mengapungkan harga ayam.

Nanta dalam sidang media itu memaklumkan, subsidi minyak masak dalam bungkusan polibeg satu kilogram dan ditawarkan kepada pengguna pada harga RM2.50 sepeket, masih diteruskan.

Mengenai pemansuhan subsidi minyak masak sawit tulen itu dalam kemasan botol itu, beliau berkata subsidi barangan tersebut mencecah RM20 juta sebulan.

“Program ini adalah program sementara dan sepatutnya dilaksnakan dalam masa tiga bulan tetapi ia diteruskan hingga hari ini.

“Oleh itu, kerajaan rasakan sudah tiba masanya ia dimansuhkan supaya kerajaan boleh lebih fokus untuk bantu golongan memerlukan,” katanya.

Kerajaan sebelum ini menetapkan harga runcit maksimum bagi minyak masak sawit tulen dalam kemasan botol berkuat kuasa 1 Ogos tahun lepas, dengan jaminan pengguna akan mendapat minyak masak di bawah harga RM30 untuk botol lima kilogram.

Menurut Kementerian Perdagangan Dalam Negeri dan Hal Ehwal Pengguna (KPDNHEP), harga runcit maksimum bagi minyak masak sawit dalam kemasan botol  lima kilogram adalah pada harga RM29.70 sebotol, botol satu kilogram (RM6.70), dua kilogram (RM12.70) dan tiga kilogram (RM18.70).

Dalam sesi libat urus hari ini, Nanta berkata pemain industri ayam memberi jaminan yang kenaikan harga ayam tidak akan naik secara mendadak.

“Yang menarik untuk diterima adalah komitmen industri ini untuk bantu kerajaan dalam memastikan pengguna mendapat harga dan bekalan keperluan khususnya ayam, dengan harga berpatutan dan stabil,” katanya.

Beliau bagaimanapun menegaskan bahawa KPDNHEP akan mengambil tindakan mengikut peraturan sedia ada, sekiranya terdapat pihak yang mengambil kesempatan menaikkan harga barangan secara berlebihan.

“KPDNHEP akan gunakan akta anti pencatutan dan tidak teragak-agak mengenakan tindakan terhadap pemain industri jika langgar peraturan sedia ada,” katanya.

Ditanya adakah subsidi tepung akan dimansuhkan, beliau berkata subsidi barangan itu masih diteruskan ketika ini dan ia tidak dimansuhkan.  – AlHijrah Online


KETUA MENTERI P. PINANG PERTAHAN KERUSI PADANG KOTA

GEORGE TOWN: Ketua Menteri Pulau Pinang Chow Kon Yeow berjaya mempertahankan kerusi Padang Kota untuk penggal keempat berturut-turut, pada Pilihan Raya Negeri (PRN) hari ini.

Berdasarkan data keputusan Suruhanjaya Pilihan Raya (SPR) pada 8.43 malam, Chow yang juga Pengerusi Pakatan Harapan (PH) Pulau Pinang, menewaskan calon Perikatan Nasional (PN) H’ng Khoon Leng dengan majoriti 7,116 undi.

Chow memperoleh 8,261 undi manakala lawannya H’ng mendapat 1,145 undi.

Ahli Parlimen Batu Kawan itu merupakan penyandang kerusi Dewan Undangan Negeri (DUN) Padang Kota sejak 2008.

Chow dinamakan sebagai calon Ketua Menteri Pulau Pinang jika Pakatan Harapan berjaya membentuk kerajaan negeri pada PRN ini.–AlHijrah Online


MENTERI LUAR LIGA ARAB BERMESYUARAT BINCANG KONFLIK ISRAEL-PALESTIN

MOSCOW: Menteri-menteri luar Liga Arab akan mengadakan mesyuarat luar biasa di Kaherah, Mesir, pada Rabu untuk membincangkan mengenai konflik Israel-Palestin, lapor Sputnik.

Diplomat tertinggi itu akan berusaha untuk meneroka kaedah politik dan diplomatik yang boleh dilaksanakan oleh negara-negara Arab dan masyarakat global dalam menangani konflik berkenaan. — AlHijrah Online


TH TERBUKTI TIDAK DIJUAL KEPADA BUKAN ISLAM – MUJAHID

KUALA LUMPUR: Bekas Menteri di Jabatan Perdana Menteri (Hal Ehwal Agama) Datuk Seri Dr Mujahid Yusof Rawa berkata episod fitnah terhadapnya berhubung aset Tabung Haji (TH) dijual kepada orang bukan Islam, telah berakhir.

Ia selepas bekas Ahli Jawatankuasa Dewan Ulama Pas, Ahmad Dusuki Abdul Rani menarik balik rayuan saman fitnah terhadapnya di Mahkamah Rayuan Putrajaya berkaitan isu aset TH.

“Dengan penarikan balik rayuan tersebut, maka berakhir episod fitnah sekian lama khususnya ketika saya menjadi Menteri Agama bahawa aset TH dijual kepada orang bukan Islam,” kata Mujahid dalam satu hantaran di Facebook.

Ahmad Dusuki sebelum ini menfailkan saman fitnah di Mahkamah Sesyen Shah Alam terhadap Mujahid berhubung satu ciapan bekas menteri itu dengan menuntut permohonan maaf melalui siaran akhbar serta ganti rugi yang tidak dinyatakan jumlahnya.

Pun begitu pada tahun lalu, Mahkamah Sesyen Shah Alam menolak saman fitnah itu dan Ahmad Dusuki diarahkan membayar kos berjumlah RM11,000 kepada Mujahid.

Ahmad Dusuki kemudian mengemukakan rayuan di Mahkamah Tinggi kemudian ditolak dengan kos RM7,000 dan mengemukakan rayuan di Mahkamah Rayuan Putrajaya sebelum menarik balik permohonannya.

Menurut Mujahid, Mahkamah Tinggi telah mengesahkan ciapan beliau mempunyai justifikasi kerana ia satu tindak balas terhadap kenyataan Ahmad Dusuki bahawa TH telah menjual aset hotel kepada orang bukan Islam dan ia dosa yang perlu ditanggung sehingga akhirat.

“Terdapat penjelasan yang dibuat di Parlimen oleh bekas perdana menteri bahawa aset TH yang kurang berdaya saing dipindahkan kepada sebuah sebuah syarikat tujuan khas yang dimiliki sepenuhnya oleh Menteri Kewangan Diperbadankan.

“TH tidak dikuasai oleh orang bukan Islam,” katanya.

Beliau dalam pada itu bersyukur namanya dibersihkan dan berharap fitnah berkaitan TH berakhir.

Untuk rekod, TH ketika itu diterajui Bekas Ketua Pegawai Eksekutif Kumpulannya iaitu Datuk Nik Mohd Hasyudeen Yusof. — AlHijrah Online


BN-PH SEPAKAT CALON MB KEDAH – AHMAD ZAHID

LANGKAWI: Barisan Nasional (BN) dan Pakatan Harapan (PH) telah mencapai kesepakatan berkenaan calon Menteri Besar Kedah sekiranya kedua-dua gabungan itu menang pada Pilihan Raya Negeri (PRN) pada 12 Ogos ini.

Pengerusi BN Datuk Seri Dr Ahmad Zahid Hamidi bagaimanapun berkata nama berkenaan hanya akan diumumkan selepas kedua-dua gabungan itu berjaya mendapatkan sekurang-kurangnya 19 kerusi Dewan Undangan Negeri (DUN) iaitu majoriti mudah pada PRN ini.

“Kesepakatan ini kami telah capai tetapi kita tidak umumkan…bila kita capai jumlah itu insya-Allah kita akan umumkan,” katanya ketika diminta mengulas mengenai calon Menteri Besar sekiranya gabungan itu berjaya menawan Kedah.

Ahmad Zahid yang juga Timbalan Perdana Menteri berkata beliau turut menaruh keyakinan golongan muda akan keluar mengundi beramai-ramai pada 12 Ogos ini khususnya untuk memilih calon-calon daripada gabungan BN-PH.

Sementara itu, Ahmad Zahid berkata Langkawi perlu dibangunkan semula dalam usaha menarik kehadiran lebih ramai pelancong bagi menjana pendapatan dan ekonomi penduduk di pulau peranginan itu.

Beliau berkata antara perkara yang perlu diberi perhatian segera adalah berkenaan perkhidmatan feri yang dilihat memberi kesan terhadap jumlah kedatangan pelancong ke sini.

Terdahulu, semasa berucap pada Program Desa Cerdas Jabatan Kemajuan Masyarakat (KEMAS) di Taman Nilam, Ayer Hangat di sini, Ahmad Zahid berkata program peringkat kebangsaan dan antarabangsa perlu diadakan setiap bulan di Langkawi bagi menggalakkan industri pelancongan yang turut akan memberi impak kepada pelbagai industri lain di sini.

Beliau yang juga Menteri Kemajuan Desa dan Wilayah berkata dengan penganjuran program secara lebih kerap ia akan memberi limpahan rezeki kepada pemain industri khususnya penginapan, pengangkutan dan makanan.

Turut hadir pada program itu, Menteri Dalam Negeri Datuk Seri Saifuddin Nasution Ismail dan Pengerusi Majlis Amanah Rakyat (MARA) Datuk Dr Asyraf Wajdi Dusuki. –AlHijrah Online


WANITA TRAUMA KERETA MASUK LONGKANG

KUALA SELANGOR: Seorang wanita trauma selepas kereta dipandunya terbabas sebelum terjatuh ke dalam longkang sedalam empat meter, di Bandar Puncak Alam, di sini petang tadi.

Penolong Pengarah Operasi Jabatan Bomba dan Penyelamat Malaysia (JBPM) Selangor Mohamadul Ehsan Mohd Zain berkata, pihaknya menerima panggilan berhubung kejadian kira-kira jam 7.01 petang tadi.

Sejurus itu, pihaknya telah ke lokasi kejadian dan mendapati sebuah kereta jenis Perodua Alza berada di dalam longkang di lokasi kejadian.

“Mangsa yang merupakan wanita berusia 40-an bagaimanapun tidak tersepit dalam kenderaan, dan tidak mengalami sebarang kecederaan.

“Pihak bomba bertindak mengeluarkan mangsa menggunakan peralatan khas dan mangsa telah diserahkan kepada pihak Kementerian Kesihatan (KKM) untuk pemeriksaan selanjutnya,” katanya dalam satu kenyataan hari ini.–AlHijrah Online


IDRIS AHMAD DILANTIK MENTERI HAL EHWAL AGAMA, AHMAD MARZUK TIMBALAN MENTERI

KUALA LUMPUR: Ahli Dewan Negara Senator Idris Ahmad dilantik sebagai Menteri di Jabatan Perdana Menteri (Hal Ehwal Agama) dalam kabinet baharu yang diumumkan Perdana Menteri Datuk Seri Ismail Sabri Yaakob hari ini.

Idris yang dilantik menggantikan Senator Datuk Dr Zulkifli Mohamad Al-Bakri berkata beliau bersyukur atas pelantikan tersebut dan akan menggalas tanggungjawab dengan baik.

“Saya ingin mengucapkan terima kasih kepada Perdana Menteri yang telah melantik saya atas cadangan oleh Presiden PAS (Datuk Seri Abdul Hadi Awang).

“Antara perkara awal yang akan saya lakukan apabila mulakan tugas nanti ialah memanggil semua agensi di bawah Jabatan Perdana Menteri (Hal Ehwal Agama) untuk mendapatkan maklumat terkini,” katanya ketika dihubungi Alhijrah Online.

Idris yang juga Naib Presiden PAS dilantik sebagai Ahli Dewan Negara oleh Yang di-Pertuan Agong bagi tempoh 2020 hingga 2023.

Sementara itu jawatan Timbalan Menteri di Jabatan Perdana Menteri (Hal Ehwal Agama) kekal disandang oleh ahli Parlimen Pengkalan Chepa, Datuk Ahmad Marzuk Shaary.

“Terima kasih Perdana Menteri atas kepercayaan yang diberi. Insya-Allah segala amanah dan tanggungjawab yang amat berat ini akan saya laksanakan dengan sehabis daya saya,” katanya dalam catatan di Facebook hari ini.

TV AlHijrah mengucapkan tahniah atas pelantikan sebagai Menteri dan Timbalan Menteri di Jabatan Perdana Menteri (Hal Ehwal Agama). – AlHijrah Online


KEMAS KINI MYSEJAHTERA UNTUK CIRI-CIRI BAHARU

KUALA LUMPUR: Pengguna MySejahtera kini boleh mula mengemaskini aplikasi dan menikmati ciri-ciri baharu yang diperkenalkan dengan tujuan memudahkan paparan status kesihatan.

Ciri baharu itu akan memaparkan status vaksinasi, risiko COVID-19 dan lokasi akhir daftar masuk pada muka hadapan.

Menteri Kesihatan Khairy Jamaluddin semalam berkata penambahbaikan itu bagi memudahkan orang ramai memaparkan tahap risiko dan status vaksinasi masing-masing.

“Ini akan memudahkan kehidupan rakyat di tengah-tengah penularan pancemik COVID. Kami akan terus mengemas kini dan menambah baik aplikasi itu dalam minggu-minggu berikutnya,” katanya.

Selain itu ciri baharu yang turut diperkenalkan ialah butang daftar keluar bagi menambah baik proses pengesanan kontak.

“Sebaik saja meninggalkan satu tempat, perlu sentiasa ingat untuk daftar keluar. Anda hanya perlu menekan satu butang, tiada imbasan diperlukan,” katanya. – AlHijrah Online


POLIS SIASAT KES RESTORAN PAPAR GAMBAR PEMIMPIN KOMUNIS

GEORGETOWN: Polis Pulau Pinang melakukan serbuan serta rampasan pelbagai gambar dan cawan yang mempamerkan karikatur wajah pemimpin komunis di dua premis restoran.

Menurut Ketua Jabatan Siasatan Jenayah Pulau Pinang Senior Asisten Komisioner, Rahimi Ra’ais, siasatan awal dilakukan mendapati restoran di Juru dan Pulau Tikus ini kepunyaan pemilik seorang lelaki tempatan berusia 40 tahun.

Tindakan yang dilakukan oleh pemilik restoran ini menghiasi gambar pemimpin era revolusi kebudayaan China serta wajah pemimpin Komunis, Mao Tze Ting pada dinding premisnya.

“Kita akan ambil keterangan daripada pengusaha premis tersebut yang kini sedang menjalani kuarantin COVID-19.

“Kertas siasatan telah dibuka mengikut Seksyen 47 Akta Pertubuhan dan Seksyen 505(b) Kanun Keseksaan,” katanya.

Terdahulu, restoran ini tular di laman sosial serta mendapat kecaman orang ramai kerana menggunakan karya lukisan semasa era revolusi kebudayaan China untuk hiasan restoran.–AlHijrah Online


TIADA SUBSIDI ELEKTRIK, BANTUAN KEWANGAN HAJI KEPADA T20 – ANWAR

KUALA LUMPUR: Golongan berpendapatan tinggi (T20) tidak akan menerima manfaat subsidi bagi penggunaan elektrik serta Bantuan Kewangan Haji, kata Perdana Menteri Datuk Seri Anwar Ibrahim.

Beliau berkata Pangkalan Data Utama (PADU) akan digunakan untuk mengurus dan menyelaras penilaian agihan subsidi kepada golongan yang layak.

“Kita tidak naikkan kadar elektrik, melainkan untuk T20. Untuk T20 sahaja, iaitu rumah-rumah besar yang tidak akan diberikan subsidi elektrik.

“PADU akan dapat menyelaras semua angka-angka yang disebut. Ini sama dengan Bantuan Kewangan Haji, kepada B40 kita tambah. Bagi T20 tidak akan ada lagi tambahan atau pun subsidi daripada kerajaan. Mereka harus belanja sepenuhnya kos haji kerana mereka dalam kalangan yang mampu,” katanya pada sesi soal jawab di Dewan Rakyat hari ini.

Anwar yang juga Menteri Kewangan berkata demikian bagi menjawab soalan Datuk Seri Hamzah Zainuddin (PN-Larut) yang ingin tahu dasar-dasar baharu dan drastik yang dilaksanakan semenjak memimpin Malaysia bagi melonjakkan ekonomi negara, dengan mengambil kira risiko pengucupan ekonomi dunia.

Beliau berkata pengecualian subsidi itu adalah bagi melaksanakan pemberian subsidi yang lebih bersasar. — AlHijrah Online


Permit mengelirukan, kucing ditahan

SEPANG – Kerana Permit Import yang mengelirukan, seekor kucing ditahan Jabatan Perkhidmatan Kuarantin dan Pemeriksaan Malaysia (MAQIS) di Kompleks Kargo KLIA di sini pada 1 Ogos 2019.

Ketua Pintu Masuk MAQIS KLIA Kargo, Tuan Mohamed Maelah dalam satu kenyataanya kepada media semalam berkata, kucing yang sedang ditahan untuk siasatan lanjut itu antara 12 ekor kucing lain yang diimport dari Russia.

Kes yang disiasat di bawah Seksyen 13, Akta Perkhidmatan Kuarantin dan Pemeriksaan Malaysia 2011 (Akta 728) iaitu mengemukakan permit palsu, tidak tepat atau mengelirukan. Jika disabit kesalahan boleh didenda tidak melebihi RM50,000 atau dipenjara selama tempoh tidak melebihi dua tahun atau kedua-duanya.

Sebelum itu, dalam kejadian berasingan pada 29 Julai 2019, MAQIS juga berjaya menahan tiga anak pokok bonsai yang diimport dari Tanzania, Afrika tanpa Permit Import MAQIS yang sah.

MAQIS sebagai jabatan yang bertindak memantau pintu masuk negara sentiasa memastikan haiwan peliharaan atau tumbuhan yang dibawa masuk ke dalam negara mematuhi syarat dan peraturan yang ditetapkan kerajaan.


MAYAT WARGA EMAS DENGAN 15 KESAN TIKAMAN DITEMUKAN DALAM LONGKANG

KUALA TERENGGANU: Seorang wanita warga emas ditemukan maut dengan 15 kesan tikaman di dalam longkang di tepi jalan besar berhadapan Pejabat Agama Hulu Terengganu di Kuala Berang dekat Hulu Terengganu, di sini hari ini.

Ketua Polis Terengganu Datuk Mazli Mazlan berkata mayat mangsa ditemukan  pengawal keselamatan Pejabat Agama Hulu Terengganu yang kemudiannya menghubungi pihak polis pada pukul 4.35 pagi.

Beliau berkata mangsa yang  berusia 65 tahun berasal dari Kuala Berang dan juga pesara kerajaan itu disyaki dilanggar sebelum ditikam di bahagian badan oleh seorang wanita dipercayai rakan kongsi perniagaannya yang bekerja sebagai tukang jahit.

“Siasatan awal mendapati mangsa dan suspek yang berusia 35 tahun menaiki kereta untuk ke suatu tempat bagi membincangkan hal perniagaan.

Bagaimanapun berlaku pertengkaran menyebabkan mangsa keluar daripada kereta sebelum dilanggar oleh suspek wanita yang menaiki kereta Honda Jazz,” katanya pada sidang media di Ibu Pejabat Polis Kontinjen (IPK) Terengganu, hari ini.

Mazli berkata siasatan awal mendapati kejadian berpunca daripada perasaan tidak puas hati antara mangsa dan suspek berhubung soal pembahagian keuntungan.

Menurut beliau suspek telah ditahan di kediamannya di Wakaf Tapai dekat Marang kira-kira pukul 11 pagi tadi dan pisau pemotong daging yang disyaki digunakan dalam kejadian itu turut ditemukan berhampiran rumah mangsa.

“Mayat mangsa telah dihantar ke Hospital Sultanah Nur Zahirah  (HSNZ) untuk proses pengecaman dan bedah siasat kira-kira 2.30 petang tadi.

Selain itu polis turut menahan sepasang suami isteri untuk membantu siasatan. Kes disiasat mengikut Seksyen 302 Kanun Keseksaan,” katanya.

Beliau berkata pihaknya akan memohon perintah reman ke atas suspek di Mahkamah Kuala Terengganu, esok.–AlHijrah Online


BAYI PEREMPUAN MAUT TERTINGGAL DALAM KERETA

KUALA TERENGGANU: Seorang bayi perempuan berusia setahun empat bulan ditemukan meninggal dunia selepas dipercayai ditinggalkan di dalam kereta di sebuah universiti awam di Kuala Nerus semalam.

Ketua Polis Daerah Kuala Terengganu ACP Abd Rahim Md Din berkata pihaknya menerima laporan kejadian itu pada 4.30 petang selepas bayi terbabit dibawa ke pusat kesihatan pelajar di universiti berkenaan.

“Dalam hal ini, bedah siasat telah dijalankan di hospital (Hospital Sultanah Nur Zahirah) malam tadi dan sebab kematian belum diperoleh kerana masih menunggu analisis makmal,” katanya ketika dihubungi hari ini.

Abd Rahim berkata siasatan awal mendapati kejadian berlaku selepas bapa bayi terbabit terlupa untuk menghantar anaknya itu ke pusat asuhan kanak-kanak universiti berkenaan pada sebelah pagi.

Beliau berkata kertas siasatan berkaitan kejadian itu dibuka di bawah Seksyen 31(1)(a) Akta Kanak-Kanak 2001.

Beliau juga menasihati masyarakat supaya tidak membuat sebarang spekulasi mengenai kejadian berkenaan bagi menjaga sensitiviti dan perasaan keluarga mangsa. — AlHijrah Online


Israel tahan imam masjid Al-Aqsa

BAITULMAQDIS – Polis Israel telah menahan Imam masjid Al-Aqsa, Imam Sheikh Walid Siam malam Selasa lalu, dalam satu operasi rahsia.

Al-Quds Foundation melaporkan, menurut sumber daripada salah seorang pegawai kerajaan Palestin menyatakan anggota polis dan risikan Israel telah memecah masuk ke kediaman Sheikh Walid di Baitulmaqdis pada lewat malam sebelum menahan beliau.